62022CC0061
TUAIRIM AN ABHCÓIDE GHINEARÁLTA
MEDINA
arna tabhairt an 29 Meitheamh 2023 (
1
)
Cás C-61/22
RL
v
Landeshauptstadt Wiesbaden
(Iarraidh ar réamhrialú ó Verwaltungsgericht Wiesbaden (Chúirt Riaracháin, Wiesbaden, an Ghearmáin))
(Tarchur chun réamhrialú – Rialachán (AE) 2019/1157 – Slándáil chártaí aitheantais shaoránaigh an Aontais a neartú – Airteagal 3(5) – Oibleagáid méarloirg a bhailiú agus iad a stóráil ar mheán stórála atá an-slán – Bailíocht – Bunús dlí – Airteagal 21(2) CFAE – Airteagal 77(3) CFAE – an Chairt um Chearta Bunúsacha an Aontais Eorpaigh – Airteagail 7 agus 8 – Meas ar an saol príobháideach agus ar shaol an teaghlaigh – Sonraí pearsanta a chosaint – Airteagal 52(1) – Prionsabal na comhréireachta – an Rialachán Ginearálta maidir le Cosaint Sonraí – Airteagal 35(10) – Measúnú tionchair ar chosaint sonraí)
I. Réamhrá
1.
Baineann an iarraidh seo ar réamhrialú le bailíocht Airteagal 3(5) de Rialachán 2019/1157, (
2
) ina leagtar amach an oibleagáid íomhá de mhéarloirg an tsealbhóra a áireamh ar mheán stórála an-slán in aon chárta aitheantais nua-eisithe ag na Ballstáit. (
3
) Rinneadh an iarraidh i gcomhthéacs díospóid idir RL agus Landeshauptstadt Wiesbaden (Príomhchathair an stáit Wiesbaden, an Ghearmáin), maidir le cinneadh riaracháin lenar dhiúltaigh an t-údarás sin cárta aitheantais a eisiúint gan íomhá méarloirg a stóráil ina shlis.
2.
Trína hiarraidh, is mian leis an gcúirt a rinne an tarchur a fháil amach, ar an gcéad dul síos, arbh é Airteagal 21(2) CFAE an bunús iomchuí chun Rialachán 2019/1157 a ghlacadh; ar an dara dul síos, an bhfuil Airteagal 3(5) den Rialachán sin comhoiriúnach le hAirteagail 7 agus 8 den Chairt um Chearta Bunúsacha an Aontais Eorpaigh (“an Chairt”), arna léamh i gcomhar le hAirteagal 52(1) di, agus, ar an tríú dul síos, an bhfuil an rialachán sin i gcomhréir leis an oibleagáid measúnú tionchair ar chosaint sonraí a dhéanamh faoi Airteagal 35(10) RGCS. (
4
)
3.
D’ainneoin na ndifríochtaí idir cártaí aitheantais agus pasanna, is ionann an cás agus síneadh de réir téama ar an mbreithiúnas in Schwarz. (
5
) Sa bhreithiúnas sin, scrúdaigh an Chúirt bailíocht Airteagal 1(2) de Rialachán Uimh. 2252/2004, (
6
) ina ndéantar foráil do bhailiú agus stóráil éigeantach méarlorg ar phasanna agus ar dhoiciméid taistil eile arna n-eisiúint ag na Ballstáit. (
7
)
II. An dlí lena mbaineann
A.
Dlí an Aontais
1. Rialachán 2019/1157
4.
Leagtar an méid seo a leanas amach in Aithrisí 1, 2, 3, 4, 5, 15, 17, 18, 21 agus 28 de Rialachán 2019/1157:
“(1)
Beartaíodh leis an gConradh ar an Aontas Eorpach (CAE) saorghluaiseacht daoine a éascú agus sábháilteacht agus slándáil phobal na hEorpa á n-áirithiú leo, trí limistéar saoirse, slándála agus ceartais a chur ar bun, i gcomhréir le forálacha CAE agus an Chonartha ar Fheidhmiú an Aontais Eorpaigh (CFAE).
(2)
Le saoránacht an Aontais, tugtar an ceart chun saorghluaiseachta do shaoránaigh uile an Aontais faoi réir teorainneacha agus coinníollacha áirithe. Tugtar éifeacht don cheart sin [le Treoir 2004/38] [ (
8
)]. Déantar foráil freisin in Airteagal 45 [den Chairt] maidir leis an tsaoirse gluaiseachta agus cónaithe. Is é atá i gceist leis an tsaoirse gluaiseachta an ceart chun imeacht as Ballstáit agus dul isteach iontu le cárta aitheantais nó pas bailí.
(3)
De bhun [Threoir 2004/38], déanfaidh na Ballstáit cártaí aitheantais nó pasanna a eisiúint dá náisiúnaigh agus na cártaí aitheantais nó pasanna sin a athnuachan, i gcomhréir le dlíthe naisiúnta. […]
(4)
Foráiltear [le Treoir 2004/38] go bhféadfaidh na Ballstáit na bearta is gá a ghlacadh chun aon cheart a thugtar leis an Treoir sin a dhiúltú, a fhoirceannadh nó a tharraingt siar i gcás mí-úsáid ceart nó calaoise. Sainaithníodh mar ghnáthchásanna calaoise faoin Treoir sin brionnú doiciméid nó cur in iúl bréagach fíorais ábharaigh a bhaineann leis na coinníollacha atá leis an gceart cónaithe.
(5)
Tá difríochtaí suntasacha idir leibhéil slándála na gcártaí aitheantais náisiúnta arna n-eisiúint ag Ballstáit agus ceadanna cónaithe do náisiúnaigh an Aontais a bhfuil cónaí orthu i mBallstát eile agus do bhaill dá dteaghlaigh. Cuireann na difríochtaí sin leis an riosca falsú agus calaois doiciméad a bheith ann, agus i ngeall ar na deacrachtaí sin freisin bíonn deacrachtaí praiticiúla ag saoránaigh agus iad ag iarraidh a gceart chun saorghluaiseachta a fheidhmiú. […]
[…]
(15)
… Le cártaí aitheantais feabhsaithe, ba cheart go n-áiritheofaí céannú níos fusa agus go rannchuideofaí le rochtain níos fearr ar sheirbhísí.
[…]
(17)
Tá gá le gnéithe slándála chun a fhíorú an doiciméad barántúil atá ann agus chun céannacht duine a shuí. […] is céimeanna tábhachtacha iad […] íoschaighdeáin slándála a bhunú agus sonraí bithmhéadracha a chomhtháthú i gcártaí aitheantais chun a n-úsáid san Aontas a dhéanamh níos sláine. Ach na sainaitheantóirí bithmhéadracha sin a chur ar áireamh, ba cheart go bhféadfadh saoránaigh an Aontais lán-tairbhe a bhaint as a gcearta chun saorghluaiseachta.
(18)
I gcás ina ndéantar íomhá den aghaidh agus dhá mhéarlorg (“sonraí bithmhéadracha”) a stóráil ar chártaí aitheantais agus cónaithe, mar a fhoráiltear dó cheana féin i ndáil le pasanna bithmhéadracha agus ceadanna cónaithe do náisiúnaigh tríú tír, is ionann é sin agus meascán iomchuí de chéannú agus fíordheimhniú iontaofa a bhfuil riosca laghdaithe calaoise ag baint leis, ar mhaithe le slándáil na gcártaí aitheantais agus cónaithe a neartú.
[…]
(21)
Ní sholáthraítear leis an Rialachán seo bunús dlí chun bunachair sonraí a chur ar bun nó a chothabháil ar an leibhéal náisiúnta le haghaidh stóráil sonraí bithmhéadracha sna Ballstáit, ar ábhar don dlí náisiúnta é nach mór dó dlí an Aontais maidir le cosaint sonraí a chomhlíonadh. Thairis sin, ní sholáthraítear bunús dlí leis an Rialachán chun bunachar sonraí láraithe a bhunú nó a chothabháil ar leibhéal an Aontais.
[…]
(28)
Ach íoschaighdeáin slándála agus formáide a thabhairt isteach do chártaí aitheantais, ba cheart go bhféadfadh na Ballstáit dul in iontaoibh bharántúlacht na ndoiciméad sin nuair a fheidhmíonn saoránaigh an Aontais a gceart chun saorghluaiseachta. Le tabhairt isteach caighdeán treisithe slándála, ba cheart ráthaíochtaí leordhóthanacha a sholáthar d’údaráis phoiblí agus d’eintitis phríobháideacha chun go mbeidh siad in ann brath ar bharántúlacht cártaí aitheantais agus iad in úsáid ag saoránaigh an Aontais chun críocha ceannaithe.”
5.
Foráiltear le hAirteagal 1 de Rialachán 2019/1157, faoin teideal “Ábhar”:
“Leis an Rialachán seo neartaítear na caighdeáin slándála is infheidhme maidir le cártaí aitheantais a eisíonn na Ballstáit dá náisiúnaigh […] agus a gceart chun saorghluaiseachta á fheidhmiú acu.”
6.
In Airteagal 3 de Rialachán 2019/1157, faoin teideal “Caighdeáin slándála/formáid/sonraíochtaí”, sonraítear an méid seo a leanas:
“1.   Déanfar na cártaí aitheantais arna n-eisiúint ag na Ballstáit a tháirgeadh i bhformáid ID-1 agus beidh limistéar meaisín-inléite (MRZ) orthu. Beidh na cártaí aitheantais sin bunaithe ar na sonraíochtaí agus na bunchaighdeáin slándála arna leagan amach i ndoiciméad ICAO 9303 agus déanfaidh siad na ceanglais a leagtar amach i bpointí (c), (d), (f) agus (g) den Iarscríbhinn a ghabhann le Rialachán (CE) Uimh. 1030/2002 arna leasú le Rialachán (AE) 2017/1954 a chomhlíonadh.
[…]
5.   Áireofar sna cártaí aitheantais meán stórála an-slán ina mbeidh sonraí bithmhéadracha lena n-áireofar íomhá d’aghaidh shealbhóir an chárta agus dhá mhéarlorg i bhformáidí idir-inoibritheacha digiteacha. Chun aitheantóirí bithmhéadracha a ghabháil, cuirfidh na Ballstáit na sonraíochtaí teicniúla arna mbunú le Cinneadh Cur Chun Feidhme C(2018)7767 ón gCoimisiún i bhfeidhm. [ (
9
)]
6.   Beidh acmhainneacht agus cumas leordhóthanach sa mheán stórála chun sláine, barántúlacht agus rúndacht na sonraí a ráthú. Beidh rochtain éadadhaill ar na sonraí a stóráiltear agus déanfar iad a shlánú amhail dá bhforáiltear i gCinneadh C(2018)7767. Malartóidh na Ballstáit an fhaisnéis is gá chun fíorú a dhéanamh ar an meán stórála agus chun na sonraí bithmhéadracha dá dtagraítear i mír 5 a rochtain agus a fhíorú.
7.   Féadfaidh leanaí faoi 12 bhliain d’aois a bheith díolmhaithe ón gceanglas méarloirg a thabhairt.
Beidh leanaí faoi 6 bhliain d’aois díolmhaithe ón gceanglas méarloirg a thabhairt.
Na daoine sin nach féidir méarloirg a fháil ina leith ar chúis fhisiciúil, beidh siad díolmhaithe ón gceanglas méarloirg a thabhairt.
[…]”
7.
Foráiltear le hAirteagal 10 de Rialachán 2019/1157, dar teideal “Aitheantóirí bithmhéadracha a bhailiú”:
“1.   Ní bhaileoidh ach foireann cháilithe agus chuí-údaraithe ag na húdaráis atá freagrach as cártaí aitheantais nó cártaí cónaithe a eisiúint na haitheantóirí bithmhéadracha, chun críche a bheith comhtháite sa mheán stórála an-slán dá bhforáiltear in Airteagal 3(5) i gcomhair cártaí aitheantais […]
D’fhonn comhsheasmhacht aitheantóirí bithmhéadracha le céannacht an iarratasóra a áirithiú, beidh an t-iarratasóir i láthair go pearsanta uair amháin ar a laghad le linn phróiseas na heisiúna i gcomhair gach iarratais.
2.   Áiritheoidh na Ballstáit go bhfuil nósanna imeachta iomchuí agus éifeachtacha i bhfeidhm maidir le haitheantóirí bithmhéadracha a bhailiú, ar nósanna imeachta iad a chomhlíonann na cearta agus na prionsabail a leagtar amach sa Chairt, sa Choinbhinsiún chun Cearta an Duine agus Saoirsí Bunúsacha a Chosaint agus i gCoinbhinsiún na Náisiún Aontaithe um Chearta an Linbh.
[…]
3.   Seachas i gcás ina bhfuil gá leo chun críche próiseála i gcomhréir le dlí an Aontais agus leis an dlí náisiúnta, coinneofar aitheantóirí bithmhéadracha a stóráiltear chun críche cártaí aitheantais nó doiciméid chónaithe a phearsanú, ar bhealach an-slán agus go dtí dáta bailithe an doiciméid, agus go dtí an dáta sin amháin, agus in aon chás i gcomhair tréimhse nach faide ná 90 lá ó dháta eisiúna an doiciméid sin. Tar éis na tréimhse sin, déanfar na haitheantóirí bithmhéadracha sin a scriosadh nó a dhíothú láithreach.”
8.
Is mar a leanas an léamh ar Airteagal 11 de Rialachán 2019/1157, dar teideal “Cosaint sonraí pearsanta agus dliteanas”:
“(1)   Gan dochar do [RGCS], áiritheoidh na Ballstáit slándáil, sláine, barántúlacht agus rúndacht na sonraí a bhaileofar agus a stórálfar chun críche an Rialacháin seo.
(2)   Chun críche an Rialacháin seo, measfar na húdaráis a bheidh freagrach as cártaí aitheantais agus doiciméid chónaithe a eisiúint mar an rialaitheoir dá dtagraítear in Airteagal 4(7) [RGCS], agus beidh freagracht orthu as próiseáil sonraí pearsanta.
(3)   Áiritheoidh na Ballstáit gur féidir le húdaráis mhaoirseachta a gcúraimí dá dtagraítear i [RGCS], a fheidhmiú ina n-iomláine, lena n-áirítear rochtain ar na sonraí pearsanta uile agus ar an bhfaisnéis go léir is gá, mar aon le rochtain ar aon áitreabh nó trealamh próiseáilte sonraí de chuid na n-údarás inniúil.
[…]
(5)   Ní áireofar faisnéis i bhfoirm meaisín-inléite i gcárta aitheantais […] ach amháin i gcomhréir leis an Rialachán seo agus le dlí náisiúnta an Bhallstáit eisiúna.
(6)   Ní bhainfear leas as sonraí bithmhéadracha a stóráiltear i meán stórála na gcártaí aitheantais agus na ndoiciméad cónaithe ach amháin i gcomhréir le dlí an Aontais agus leis an dlí náisiúnta, ag foireann chuí-údaraithe na n-údarás inniúil náisiúnta agus ghníomhaireachtaí an Aontais, chun fíorú a dhéanamh ar na nithe seo a leanas:
(a)
barántúlacht an chárta aitheantais nó an doiciméid cónaithe;
(b)
céannacht an tsealbhóra trí bhíthin gnéithe inchomparáide atá ar fáil go díreach i gcás inar gá de réir an dlí an cárta aitheantais nó an doiciméad cónaithe a thaispeáint.
[…]”
2. RGCS
9.
Is mar a leanas an léamh ar Airteagal 6 de RGCS, faoin gceannteideal “Dleathacht na próiseála” mar a leanas:
“1.   Ní bheidh an phróiseáil dleathach ach amháin má tá feidhm, agus a mhéid atá feidhm, le ceann díobh seo a leanas ar a laghad:
[…]
(c)
is gá an phróiseáil a dhéanamh chun oibleagáid dhlíthiúil a bhfuil an rialaitheoir faoina réir a chomhlíonadh;
(d)
is gá an phróiseáil a dhéanamh chun leasanna ríthábhachtacha an ábhair sonraí nó duine nádúrtha eile a chosaint;
(e)
is gá an phróiseáil a dhéanamh chun cúram a chur i gcrích a dhéantar ar mhaithe le leas an phobail nó i bhfeidhmiú údaráis oifigiúil atá dílsithe don rialaitheoir;
[…]”
10.
Foráiltear mar seo a leanas le hAirteagal 35 de RGCS, faoin teideal “Measúnú tionchair ar chosaint sonraí”:
“1.   I gcás inar dóchúil go dtarlódh ardriosca do chearta agus do shaoirsí daoine nádúrtha de bharr chineál na próiseála, go háirithe próiseáil ina n-úsáidfí nuatheicneolaíochtaí, déanfaidh an rialaitheoir, sula ndéanfar an phróiseáil, measúnú ar thionchar na n-oibríochtaí próiseála a bheartaítear a dheanamh ar chosaint na sonraí pearsanta, agus cineál, raon feidhme, comhthéacs agus críocha na próiseála á gcur san áireamh. Le measúnú aonair, féadfar tabhairt faoi thacar oibríochtaí próiseála comhchosúla a bhfuil ardrioscaí comhchosúla ag baint leo.
[…]
10.   I gcás ina bhfuil bunús dlí ag an bpróiseáil de bhun phointe (c) nó (e) d’Airteagal 6(1) i ndlí an Aontais nó i ndlí Ballstáit ar faoina réir atá an rialaitheoir, agus go rialaíonn an dlí sin an oibríocht próiseála shonrach nó an sraith d’oibríochtaí atá i gceist, agus ina bhfuil measúnú tionchair ar chosaint sonraí déanta cheana mar chuid de mheasúnú ginearálta tionchair i gcomhthéacs ghlacadh an bhunúis dlí sin, ní bheidh feidhm ag mír 1 go mír 7, mura measann na Ballstáit go bhfuil sé riachtanach measúnú den sórt sin a dhéanamh sula rachfar i mbun na ngníomhaíochtaí próiseála.”
3. Treoir 2004/38
11.
Foráiltear le hAirteagal 4 de Threoir 2004/38, faoin gceannteideal “Ceart imeachta”, an méid seo a leanas:
“1.   Gan dochar do na forálacha maidir le doiciméid taistil a bhfuil feidhm acu maidir le rialuithe teorann náisiúnta, beidh sé de cheart ag gach saoránach de chuid an Aontais a bhfuil cárta aitheantais bailí nó pas bailí aige agus ag baill dá dteaghlaigh nach náisiúnaigh de Bhallstát iad agus a bhfuil pas bailí acu críoch Bhallstáit a fhágáil chun taisteal go Ballstát eile.
[…]” [Aistriúchán neamhoifigiúil]
12.
Sonraítear an méid seo a leanas in Airteagal 5 de Threoir 2004/38, faoin teideal “Ceart teacht isteach”:
“1.   Gan dochar do na forálacha maidir le doiciméid taistil a bhfuil feidhm acu maidir le rialuithe teorann náisiúnta, tabharfaidh na Ballstáit cead do shaoránaigh de chuid an Aontais dul isteach ar a gcríoch le cárta aitheantais nó pas bailí agus tabharfaidh siad cead dul isteach ar a gcríoch do bhaill dá dteaghlaigh nach náisiúnaigh de Bhallstát iad agus a bhfuil pas bailí ina seilbh acu.
[…]” [Aistriúchán neamhoifigiúil]
B.
An dlí náisiúnta
13.
Déanann an Gesetz über Personalausweise und den elektronischen Identitätsnachweis (an Dlí maidir le cártaí aitheantais agus cruthúnas céannachta leictreonach) (
10
) an oibleagáid a leagtar síos in Airteagal 3(5) de Rialachán 2019/1157 a thrasuí i ndlí na Gearmáine.
14.
Foráiltear le mír 1(1) de PAuswG, faoin teideal “Dualgais aitheantais; ceart aitheantais” an méid seo a leanas:
“Ceanglófar ar Ghearmánaigh, mar a shainmhínítear in Airteagal 116(1) den Bhundlí iad, cárta aitheantais a bheith acu a luaithe a bheidh 16 bliana d’aois slánaithe acu agus iad faoi réir an cheanglais ghinearálta clárúcháin, nó mura mbeidh siad faoi réir an cheanglais sin, ina áit, más sa Ghearmáin is mó atá cónaí orthu. Ní mór dóibh a gcárta aitheantais a thaispeáint arna iarraidh sin d’údarás atá i dteideal sainaithint a sheiceáil. Ní fhéadfar a cheangal ar shealbhóirí cártaí aitheantais a gcárta aitheantais a thaisceadh ná seilbh a thabhairt suas ar bhealach eile. Ní bheidh feidhm ag an méid sin maidir le húdaráis atá i dteideal sainaithint a sheiceáil ná i gcás aistarraingthe ná coigistiú.”
15.
Foráiltear an méid seo a leanas le mír 5(9) de PAuswG, faoin teideal “Eisiúint an chárta aitheantais”:
“Déanfar an dá mhéarlorg de chuid an iarratasóra atá le stóráil ar an meán stórála leictreonaí de bhun [Rialachán 2019/1157] a stóráil ar mheán stórála leictreonaí agus próiseála leictreonaí an chárta aitheantais i bhfoirm chló réidh den chorrmhéar chlé agus dheas. Má tá corrmhéar in easnamh, mura leor caighdeán an mhéarloirg nó má tá barr na méire leonta, stórálfar cló réidh na hordóige, na méire láir nó mhéar an fháinne ina ionad. Ní stórálfar méarloirg mura féidir méarloirg a ghlacadh ar chúiseanna leighis nach de chineál sealadach iad.”
III. Na fíorais sna príomhimeachtaí agus an cheist a tharchuirtear
16.
I mí na Samhna 2021, rinne RL iarratas le Landeshauptstadt Wiesbaden cárta aitheantais nua a eisiúint, ag maíomh go raibh an tslis ina sheanchárta aitheantais lochtach. Ina iarratas, d’iarr RL go sonrach go n-eiseofaí an cárta sin gan íomhá méarloirg a bheith curtha ar an tslis.
17.
Dhiúltaigh Landeshauptstadt Wiesbaden iarratas RL, ar an bhforas, ar an gcéad dul síos, go bhfuil cárta aitheantais bailí fós, de réir dhlí na Gearmáine, fiú má tá a shlis lochtach. Ó tharla go raibh doiciméad aitheantais bailí i seilbh RL cheana féin, ní raibh sé i dteideal go n-eiseofaí cárta aitheantais nua. Ar an dara dul síos, mheas Landeshauptstadt Wiesbaden nárbh fhéidir an cárta aitheantais a eisiúint gan íomhá méarlorg an tsealbhóra pé scéal é, ós rud é, ón 2 Lúnasa 2021, go raibh sé éigeantach faoi Airteagal 5(9) de PAuswG íomhá méarloirg a stóráil ar shlis na gcártaí aitheantais nua.
18.
Thug RL caingean os comhair Verwaltungsgericht Wiesbaden (an Chúirt Riaracháin, Wiesbaden, an Ghearmáin), an chúirt a rinne an tarchur sa chás seo, ag lorg ordú lena gceanglaítear ar an údarás inniúil cárta aitheantais nua a eisiúint dó gan íomhá méarloirg a bheith stóráilte air.
19.
Tá amhras ar an gcúirt a rinne an tarchur maidir le bailíocht Airteagal 3(5) de Rialachán 2019/1157, arb é bunús Airteagal 5(9) de PAuswG agus, dá bhrí sin, bunús chineál éigeantach an bailiúcháin agus na stórála méarlorg ar chártaí aitheantais Gearmánacha. I ndáil leis sin, meabhraíonn an chúirt sin, de réir Airteagal 3(5) de Rialachán 2019/1157, nach mór meán stórála an-slán ina bhfuil íomhá d’aghaidh shealbhóir an chárta agus dhá mhéarlorg i bhformáidí idir-inoibritheacha digiteacha a chur san áireamh i gcártaí aitheantais arna n-eisiúint ag na Ballstáit.
20.
Go háirithe, luann an chúirt a rinne an tarchur trí chinn d’fhorais neamhbhailíochta maidir le hAirteagal 3(5) de Rialachán 2019/1157.
21.
Ar an gcéad dul síos, fiafraíonn an chúirt a rinne an tarchur ar cheart Rialachán 2019/1157 a ghlacadh ar bhonn Airteagal 77(3) CFAE, lena bhforáiltear do chur i bhfeidhm nós imeachta reachtach speisialta faoina gcinneann an Chomhairle d’aon toil, seachas ar bhonn Airteagal 21(2)CFAE, a bhaineann leis an ngnáthnós imeachta reachtach, lena mbaineann comhchinnteoireacht ó Pharlaimint na hEorpa agus ó Chomhairle an Aontais Eorpaigh. Tugann an chúirt a rinne an tarchur le fios, i mbreithiúnas Schwarz, gur mheas an Chúirt gur bunús dlí iomchuí é Airteagal 62(2)(a) CCE, is é sin le rá, an fhoráil a ndearnadh Airteagal 77(3) CFAE di ina dhiaidh sin, chun Rialachán Uimh. 2252/2004 a ghlacadh, lena bhforordaítear méarloirg shaoránaigh an Aontais a bhailiú agus a stóráil go héigeantach i bpasanna. Dá bhrí sin, tá an chúirt sin ar a marana ar cheart gur úsáideadh an bunús dlí céanna chun Rialachán 2019/1157 a ghlacadh.
22.
Ar an dara dul síos, tá amhras ar an gcúirt a rinne an tarchur maidir le comhoiriúnacht Airteagal 3(5) de Rialachán 2019/1157 le hAirteagail 7 agus 8 den Chairt. Tugann an chúirt sin dá haire gurb ionann bailiú agus stóráil éigeantach méarlorg i gcártaí aitheantais agus teorannú ar na cearta a aithnítear leis an dá fhoráil sin, i bhfianaise bhreithiúnas Schwarz. Ina theannta sin, ina tuairim, ní chomhlíonfadh an teorannú sin na coinníollacha a leagtar síos in Airteagal 8(2) agus in Airteagal 52(1) den Chairt agus, dá bhrí sin, ní bheadh údar leis. Go sonrach, fiafraíonn an chúirt a rinne an tarchur an bhfuil aidhm dhlisteanach á saothrú le hAirteagal 3(5) de Rialachán 2019/1157 agus an bhféadfaí a mheas go bhfuil an oibleagáid a eascraíonn ón bhforáil sin iomchuí, riachtanach agus comhréireach.
23.
Ar an tríú dul síos, cuireann an chúirt a rinne an tarchur imní in iúl maidir leis an oibleagáid measúnú tionchair ar chosaint sonraí a dhéanamh, a leagtar síos in Airteagal 35(10) RGCS. Go háirithe, tugann an chúirt sin dá haire, trí thagairt don tuairim a d’eisigh an Maoirseoir Eorpach ar Chosaint Sonraí maidir leis an togra le haghaidh rialacháin, (
11
) go bhfuil feidhm ag an bhforáil sin maidir le próiseáil méarlorg a fhorordaítear i Rialachán 2019/1157. Mar sin féin, ní dhearna reachtas an Aontais measúnú den sórt sin agus an rialachán sin á ghlacadh.
24.
Sna himthosca sin, chinn Verwaltungsgericht Wiesbaden (an Chúirt Riaracháin, Wiesbaden), bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais i gcomhair réamhrialú:
“An bhfuil an oibleagáid méarloirg a ghlacadh agus a stóráil ar chártaí aitheantais, i gcomhréir le hAirteagal 3(5) de [Rialachán 2019/1157], ina sárú ar dhlí an Aontais is airde céim, go háirithe
(a) Airteagal 77(3) CFAE
(b) Airteagail 7 agus 8 den Chairt
(c) Airteagal 35(10) de RGCS.
agus an bhfuil sí, dá bhrí sin, neamhbhailí ar cheann de na forais sin?”
25.
Taisceadh an iarraidh ar réamhrialú i gClárlann na Cúirte Breithiúnais an 1 Feabhra 2022. Chuir Rialtas na Gearmáine, Rialtas na Spáinne agus Rialtas na Polainne, an Pharlaimint, an Chomhairle agus an Coimisiún Eorpach, chomh maith leis an iarratasóir sna príomhimeachtaí barúlacha i scríbhinn isteach. Tionóladh éisteacht an 14 Márta 2023.
IV. Measúnú
26.
Lena ceist, tá an chúirt a rinne an tarchur ag iarraidh a fháil amach an bhfuil Rialachán 2019/1157 bailí i bhfianaise dhlí an Aontais. Fiafraíonn sí, go háirithe:
–
ar an gcéad dul síos, an raibh Airteagal 21(2) CFAE ina bhunús dlí ceart chun Rialachán 2019/1157 a ghlacadh agus, go háirithe, Airteagal 3(5) de, i gcomhréir leis an ngnáthnós imeachta reachtach dá dtagraítear ann;
–
ar an dara dul síos, an bhfuil Airteagal 3(5) de Rialachán 2019/1157 comhoiriúnach le hAirteagail 7 agus 8 den Chairt, arna léamh i gcomhar le hAirteagal 52(1) de; agus,
–
ar an tríú dul síos, an bhfuil Airteagal 3(5) de Rialachán 2019/1157 i gcomhréir leis an oibleagáid measúnú tionchair ar chosaint sonraí a dhéanamh faoi Airteagal 35(10) RGCS.
27.
Déanfaidh mé measúnú ar gach ceann de na forais éagsúla neamhbhailíochta sin faoi seach.
A.
Bunús dlí chun Rialachán 2019/1157 a ghlacadh
28.
Baineann an chéad fhoras neamhbhailíochta leis an mbunús dlí chun Rialachán 2019/1157 a ghlacadh. Go bunúsach, tá amhras ar an gcúirt a rinne an tarchur i dtaobh ar cheart gur glacadh an rialachán sin ar bhonn Airteagal 77(3) CFAE seachas ar bhonn Airteagal 21(2) den Chonradh céanna. Taobh amuigh den rogha maidir leis an mbunús dlí iomchuí do Rialachán 2019/1157, ó thaobh foirmiúil de, tá an nós imeachta reachtach malartach a bhfuil feidhm leis faoi cheachtar acu.
29.
Tá Airteagal 21 CFAE le fáil i gCuid a Dó de, agus tá sé tiomnaithe do “Neamh-idirdhealú agus saoránacht an Aontais”. Foráiltear i mír 1 den Airteagal sin go mbeidh an ceart ag gach saoránach den Aontas gluaiseacht agus cónaí faoi shaoirse ar chríoch na mBallstát, faoi réir na dteorainneacha agus na gcoinníollacha dá bhforáiltear sna Conarthaí agus sna forálacha arna nglacadh lena gcur chun feidhme. Dá réir sin, foráiltear le hAirteagal 21(2) CFAE go bhféadfaidh an tAontas forálacha a ghlacadh d’fhonn feidhmiú an chirt sin a éascú má tharlaíonn sé go bhfuil gá le gníomhaíocht chun an cuspóir sin a bhaint amach agus murar tugadh na cumhachtaí is gá leis na Conarthaí. Sa chás sin, tá feidhm ag an ngnáthnós imeachta reachtach, lena mbaineann comhchinnteoireacht ón bParlaimint agus ón gComhairle.
30.
Os a choinne sin, tá Airteagal 77(3) CFAE, a bhaineann le “Beartais maidir le seiceálacha ar theorainneacha, le tearmann agus le hinimirce,” le fáil i dTeideal V de Chuid a Trí den Chonradh céanna, atá tiomnaithe do “Limistéar saoirse, slándála agus ceartais”. Sonraítear ann, más cosúil gur gá gníomhaíocht ón Aontas chun feidhmiú an chirt dá dtagraítear in Airteagal 20(2)(a) CFAE a éascú – an ceart chun gluaiseacht agus cónaí faoi shaoirse ar chríoch na mBallstát – go bhféadfaidh an Chomhairle forálacha a ghlacadh maidir le, inter alia, pasanna agus cártaí aitheantais. Tá cur i bhfeidhm Airteagal 77(3) CFAE ag brath freisin, de réir a fhoclaíochta, ar easnamh na gcumhachtaí riachtanacha dá bhforáiltear sna Conarthaí. Sa chás sin, tá feidhm ag nós imeachta reachtach speisialta, ina ngníomhaíonn an Chomhairle d’aon toil tar éis di dul i gcomhairle leis an bParlaimint.
31.
De réir chásdlí socair na Cúirte Breithiúnais, ní mór go mbeadh rogha an bhunúis dlí do bheart de chuid an Aontais bunaithe ar thosca oibiachtúla a d’fhéadfadh teacht faoi athbhreithniú breithiúnach; lena n-áirítear aidhm agus ábhar an bhirt sin. (
12
) Ina theannta sin, shuigh an Chúirt, chun an bunús dlí iomchuí do bheart de chuid an Aontais a chinneadh, go bhféadfar an creat dlíthiúil ina bhfuil rialacha nua suite a chur san áireamh, go háirithe a mhéid is féidir leis an gcreat sin cuspóir na rialacha sin a thabhairt chun solais. (
13
)
32.
Maidir leis an gcás seo, ba mhaith liom a shonrú, ó thús, ó tharla sé sa bhreithiúnas in Schwarz gur measadh gurbh é Airteagal 77(3) CFAE an bunús dlí iomchuí do Rialachán Uimh. 2252/2004, lena mbunaítear méarloirg a bhailiú agus a stóráil i bpasanna shaoránaigh an Aontais go héigeantach, (
14
) nach bhfuil sé cinntitheach ann féin, rud a théann in aghaidh na tuairime a ghlac an chúirt a rinne an tarchur, chun a chinneadh an raibh glacadh Rialachán 2019/1157 bunaithe i gceart ar Airteagal 21(2) CFAE. Go deimhin, chinn an Chúirt go seasta, i gcomhréir leis an gcásdlí thuasluaite, gurb é aidhm agus ábhar an bhirt atá faoi scrúdú nach mór a chur san áireamh d’fhonn a bhunús dlí ceart a fháil amach, seachas an bunús dlí atá le bearta eile de chuid an Aontais a d’fhéadfadh saintréithe comhchosúla a bheith ag baint leo. (
15
)
33.
Maidir le haidhm Rialachán 2019/1157, ar thaobh amháin, tugaim faoi deara go bhforáiltear le hAirteagal 1 de, faoin gceannteideal “Ábhar”, go neartaítear leis an Rialachán sin na caighdeáin slándála is a bhfuil feidhm acu maidir le, inter alia, cártaí aitheantais arna n-eisiúint ag na Ballstáit dá náisiúnaigh agus a gceart chun saorghluaiseachta á fheidhmiú acu. Leis an bhforáil sin, cuirtear aithrisí 1 go 5 den Rialachán sin in iúl go normatach, lena léirítear, trí thagairt don Chonradh ar an Aontas Eorpach, do Chonradh FAE, d’Airteagal 45 den Chairt agus do Threoir 2004/38, an aidhm feidhmiú cheart shaoránaigh an Aontais chun saorghluaiseachta i dtimpeallacht shlán a éascú. (
16
)
34.
Go háirithe, tugtar faoi deara in aithris 4 de Rialachán 2019/1157 gur sainaithníodh gur gnáth-chásanna calaoise a bhaineann le saorghluaiseacht iad brionnú doiciméid nó fíorais ábhartha a bhaineann leis na coinníollacha a ghabhann leis an gceart cónaithe a chur i láthair bréagach. Thairis sin, dearbhaítear in aithris 5 de Rialachán 2019/1157 go n-eascraíonn brionnú doiciméid agus calaois ó na difríochtaí suntasacha atá ann idir leibhéil slándála cártaí aitheantais náisiúnta arna n-eisiúint ag na Ballstáit. I gcomhréir leis an aithris chéanna, cuireann na difríochtaí sin leis an riosca falsú agus calaois doiciméad a bheith ann, agus i ngeall ar na deacrachtaí sin bíonn deacrachtaí praiticiúla ag saoránaigh agus iad ag iarraidh a gceart chun saorghluaiseachta a fheidhmiú. Ar deireadh, luaitear in aithris 28 de Rialachán 2019/1157 gur cheart ráthaíochtaí leordhóthanacha a thabhairt d’údaráis phoiblí agus d’eintitis phríobháideacha trí chaighdeáin slándála atreisithe a thabhairt isteach ionas go mbeidh siad in ann brath ar bharántúlacht cártaí aitheantais nuair a úsáideann saoránaigh an Aontais iad chun críoch aitheantais.
35.
Maidir le hábhar Rialachán 2019/1157, ar an taobh eile, tá bailiú agus stóráil éigeantach íomhá méarlorg dá bhforáiltear leis an Rialachán sin, atá faoi cheist sa chás seo, mar chuid de ghrúpa beart níos forleithne a bhfuil feidhme acu maidir le cártaí aitheantais náisiúnta nua-eisithe, a liostaítear, den chuid is mó, in Airteagal 3 faoin gceannteideal “Caighdeáin/foirmeacha/sonraíochtaí slándála”.
36.
Nuair a léitear iad i bhfianaise aithris 17 de Rialachán 2019/1157, is léir go bhfuil na bearta sin ceaptha chun freastal ar chríocha slándála is gá chun a fhíorú an bhfuil doiciméad barántúil agus chun aitheantas duine a shuíomh. (
17
) Mínítear freisin in Aithris 18 de Rialachán 2019/1157, i ndáil leis sin, gurb ionann sonraí bithmhéadracha a stóráil ar chártaí aitheantais – íomhá den aghaidh agus íomhá de dhá mhéarlorg – agus teaglaim iomchuí de shainaithint agus fíordheimhniú iontaofa a bhfuil riosca laghdaithe calaoise ag baint leis, chun slándáil cártaí aitheantais a neartú.
37.
Leanann sé ón méid uile roimhe seo gurb é an aidhm a bheartaigh an Parlaimint agus an Chomhairle do Rialachán 2019/1157, go bunúsach, ná éascú a dhéanamh ar an gceart atá ag saoránaigh an Aontais taisteal chuig aon Bhallstát agus cónaí ann lena gcárta aitheantais agus brath ar an gcárta sin mar chruthúnas céannachta barántúil agus iontaofa. Is iad sin na téarmaí a úsáideann an Coimisiún ina thogra le haghaidh rialacháin freisin, (
18
) ina leagtar béim, mar a dhéantar i Rialachán 2019/1157, ar an ngá atá ann an riosca falsaithe agus calaoise doiciméad a laghdú chun feabhas a chur ar ghlacadh na gcártaí sin sna Bhallstáit eile seachas an Ballstát a d’eisigh iad. (
19
) Bhí sé mar aidhm leis sin a bhaint amach, i bhfianaise na bhforálacha atá i Rialachán 2019/1157, trí ghnéithe slándála coiteanna a ionchorprú i gcártaí aitheantais náisiúnta, arna n-aicmiú ag an Rialachán céanna sin agus (i) íoschaighdeáin agus formáidí slándála agus (ii) caighdeáin slándála threisithe. (
20
) Áirítear sa dara catagóir sin bailiú éigeantach méarlorg agus íomhá díobh a stóráil ar mheán an-slán.
38.
Tá an cheist fós ann, i bhfianaise aidhm agus ábhar Rialachán 2019/1157, mar a chur mé síos air cheana, an raibh sé de cheart ag reachtas an Aontais a mheas gurb é Airteagal 21(2) CFAE an bunús dlí iomchuí chun an Rialachán sin a ghlacadh. Agus foclaíocht na forála sin á tabhairt chun cuimhne aici, dá dtagraítear i mír 29 thuas, cheanglófaí ar an gCúirt scrúdú a dhéanamh, ar an gcéad dul síos, ar an gceist sin, an féidir a mheas gur glacadh Rialachán 2019/1157 d’fhonn feidhmiú an chirt chun gluaiseacht agus cónaí faoi shaoirse ar chríoch na mBallstát a éascú; ar an dara dul síos, an raibh gá le gníomhaíocht ón Aontas chun an cuspóir sin a bhaint amach; agus, ar an tríú dul síos, an é nár tugadh na cumhachtaí riachtanacha leis na Conarthaí.
1. Feidhmiú an chirt chun saorghluaiseachta a éascú
39.
Ar an gcéad dul síos, maidir leis an gceist ar glacadh Rialachán 2019/1157 i gceart d’fhonn feidhmiú an chirt chun saorghluaiseachta a éascú, tá sé tábhachtach a thabhairt chun cuimhne, de réir Airteagal 4 de Threoir 2004/38, go bhfuil sé de cheart ag saoránaigh uile an Aontais imeacht ó chríoch Bhallstáit chun taisteal chuig Ballstát eile (“ceart imeachta”). Ar an gcaoi chéanna, de réir Airteagal 5 den Treoir sin, ní mór do na Ballstáit cead a thabhairt do shaoránaigh an Aontais dul isteach ina gcríoch (“ceart teacht isteach”). Mar a léiríodh i dTreoir 2004/38 – agus a athdhearbhaíodh in aithris 2 de Rialachán 2019/1157 – is ionann an dá cheart agus bunbhrí an cheart chun saorghluaiseachta agus, dá réir sin, ceann de cholúin shaoránacht an Aontais.
40.
Faoi na forálacha sin, áfach, tá feidhmiú an chirt chun imeachta agus an chirt chun teacht isteach ag brath ar an gceanglas cárta aitheantais bailí nó pas bailí a thaispeáint. Mar a shonraigh an Chúirt lena cásdlí, tá sé mar aidhm leis an gceanglas sin an réiteach ar fhadhbanna a bhaineann le fianaise ar an gceart cónaithe a shimpliú, do shaoránaigh an Aontais agus d’údaráis náisiúnta chomh maith. (
21
) Dá bhrí sin, tá iontaoibh na mBallstát maidir le fáilte a chur roimh shaoránach de chuid an Aontais chuig a gcríocha faoi seach agus, ar deireadh, maidir le feidhmiú cheart an tsaoránaigh sin chun saorghluaiseachta, ar iontaofacht a chárta aitheantais nó a phas ó thaobh barántúlachta agus sainaitheantais de. (
22
) Is fíor sin arís, mar gur toradh é sin ar aithris 4 de Rialachán 2019/1157, ós rud é go gceadaítear do na Ballstáit le Treoir 2004/38 aon cheart a thugtar leis an Treoir sin a dhiúltú, a fhoirceannadh nó a tharraingt siar i gcás calaoise. (
23
)
41.
Ina theannta sin, tá sé tábhachtach a choinneáil i gcuimhne nach bhfuil feidhmiú an chirt chun saorghluaiseachta teoranta do sheiceálacha teorann (
24
) ná do chlárú riaracháin, mar a áitíonn an t-iarratasóir go príomha. Cuireann an ceart chun saorghluaiseachta agus cónaithe ar chumas shaoránaigh an Aontais iad féin a thumadh i saol laethúil chónaitheoirí eile an Bhallstáit óstaigh. Dá bhrí sin, taispeánann cártaí aitheantais náisiúnta na feidhmeanna céanna a dhéanann siad do na cónaitheoirí sin, rud a chiallaíonn nach n-éascaítear teachtadh iomlán na saorghluaiseachta ach le cruthúnas iontaofa barántúil, arna eisiúint i gcomhréir le comhchaighdeáin slándála agus formáide. Gan caighdeáin chomhchoiteanna agus formáidí comhchoiteanna den sórt sin, agus i bhfianaise easpa aonchineálachta na gcártaí aitheantais náisiúnta reatha laistigh den Aontas Eorpach, mar a thabharfaidh mé aghaidh air níos déanaí, (
25
) d’fhéadfadh constaicí agus deacrachtaí teacht chun cinn ar bhealach níos éasca, arb é an príomhábhar imní é a thuairiscítear in aithris 5 de Rialachán 2019/1157.
42.
Ar an ábhar sin is léiriú é úsáid cártaí aitheantais náisiúnta chun rochtain a fháil ar sheirbhísí a sholáthraíonn eintitis phoiblí nó phríobháideacha sa Bhallstát óstaigh, go háirithe nuair a éilítear píosa aitheantais chun críocha sainaitheantais den sórt sin leis an dlí náisiúnta. Is é sin an cás, mar shampla, agus rochtain á fáil ar sheirbhísí poiblí amhail cúram sláinte nó nuair a bhítear ag plé le bainc, aerlínte, ionaid siamsaíochta, óstáin agus bunaíochtaí fáilteachais eile agus araile. Ina theannta sin, tá cártaí aitheantais náisiúnta bunriachtanach chun teacht ar chearta a bhaineann go dlúth leis an gceart chun saorghluaiseachta agus cónaithe, amhail an ceart chun vótáil agus seasamh mar iarrthóir i dtoghcháin Eorpacha agus bhardasacha. (
26
)
43.
Sa chomhthéacs sin, is deacair dom a áiteamh, i bhfianaise aidhm agus ábhar Rialachán 2019/1157, nach bhfuil aon bhaint ag an Rialachán sin leis an gcuspóir maidir le feidhmiú an chirt chun saorghluaiseachta a éascú. A mhalairt ar fad atá fíor: bíonn tionchar díreach ar fheidhmiú an chirt sin ag homaiginiú formáid cártaí aitheantais náisiúnta agus ag feabhsú a n-iontaofachta trí chaighdeáin slándála, lena n-áirítear iad siúd a tugadh isteach le hAirteagal 3(5) de Rialachán 2019/1157 trí na cártaí sin a dhéanamh níos iontaofa – ó thaobh na teicneolaíochta de agus ó thaobh dhearcadh an phobail araon de, mar a thugann an Coimisiún dá aire mar is ceart – agus, dá réir sin, is fusa a ghlacann údaráis na mBallstát agus na heintitis a sholáthraíonn seirbhísí leo. (
27
) Sa deireadh, is ionann é agus laghdú ar mhíchaoithiúlacht, ar chostais agus ar bhacainní riaracháin do shaoránaigh shoghluaiste an Aontais.
44.
Chuirfinn leis an méid sin go hachomair, cé gur doiciméid iad pasanna atá faoi réir bailiú agus stóráil éigeantach méarlorg cheana féin faoi Rialachán Uimh. 2252/2004, ar féidir a úsáid mar mhalairt air sin chun an ceart chun saorghluaiseachta a fheidhmiú ag saoránaigh an Aontais, nach n-eisiatar cártaí aitheantais náisiúnta ón gcuspóir céanna a úsáid de bhua Threoir 2004/38 (
28
) agus, ó thaobh reachtas an Aontais de, go bhféadfadh formáidí níos comhchuibhithe agus caighdeáin slándála níos láidre a bheith ag teastáil maidir leis na cártaí sin chun iad a dhéanamh níos iontaofa agus, dá bhrí sin, níos éasca glacadh leo.
45.
Dá bhrí sin, comhlíontar, dar liom, céad choinníoll Airteagal 21(2) CFAE, is é sin le rá, an ceanglas gur glacadh Rialachán 2019/1157 i gceart d’fhonn feidhmiú an chirt chun gluaiseacht agus cónaí faoi shaoirse laistigh de chríoch na mBallstát a éascú.
2. Más cosúil gur gá gníomhaíocht
46.
Ar an dara dul síos, maidir leis an gceist an raibh gá le beart ón Aontas Eorpach chun an cuspóir maidir le feidhmiú an chirt chun saorghluaiseachta a éascú a bhaint amach, ní mór dom a chur in iúl nach gné é sin a d’ardaigh an chúirt a rinne an tarchur go sonrach ná a chuir an t-iarratasóir faoi cheist sna príomhimeachtaí. In aon chás, ba mhaith liom aird na Cúirte a tharraingt ar an measúnú tionchair a rinne an Coimisiún, a ghabhann le togra na hinstitiúide sin le haghaidh rialacháin. (
29
)
47.
Sa mheasúnú sin, míníonn an Coimisiún go bhfuil saoránaigh na hEorpa ag éirí níos soghluaiste – laistigh agus lasmuigh den Aontas Eorpach – rud atá, gan amhras, ina mhór-éacht ag lánpháirtiú na hEorpa. (
30
) I dtaca leis sin, cuireann an Coimisiún in iúl, cé gur leagadh síos le Treoir 2004/38 na coinníollacha maidir le feidhmiú an chirt chun saorghluaiseachta agus cónaithe, nár rialaíodh leis an Treoir sin formáid agus caighdeáin slándála na gcártaí aitheantais náisiúnta, agus sin an fáth a bhfuil níos mó ná 250 leagan de na cártaí sin i gcúrsaíocht bhailí san Aontas Eorpach. (
31
) Sna himthosca sin, sainaithnítear i measúnú tionchair an Choimisiúin, mar fhadhbanna maidir le feidhmiú an chirt chun saorghluaiseachta, nach nglacann na Ballstáit go leordhóthanach le cártaí aitheantais náisiúnta, go bhfuil leibhéil mhéadaitheacha calaoise doiciméad ann agus go bhfuil easpa fíordheimhniúcháin ann maidir leis na cártaí sin agus castacht a n-eisiúna agus a riaracháin. (
32
) Is é conclúid mheasúnú an Choimisiúin, cé go bhfuil gá méadaitheach le cártaí aitheantais náisiúnta a úsáid, go bhfanfadh nó go dtiocfadh méadú ar dheacrachtaí suntasacha maidir le cearta saorghluaiseachta a fheidhmiú in éagmais beart iomchuí. (
33
)
48.
Dar liomsa, léiríonn na hábhair roimhe seo, a leathnaíodh i measúnú tionchair an Choimisiúin, go bhfuil méadú ag teacht ar an úsáid a bhaineann saoránaigh an Aontais as cearta saorghluaiseachta, rud atá aitheanta go maith. Ag an am céanna, is léir ó na hábhair sin na deacrachtaí agus na rioscaí reatha a thagann chun cinn i bhfeidhmiú na gceart sin mar gheall ar an easpa aonchineálachta maidir le formáidí agus gnéithe slándála cártaí aitheantais náisiúnta. I bhfianaise na lánrogha ginearálta a thugtar do reachtas an Aontais nuair a iarrtar air measúnuithe casta a dhéanamh, (
34
) níor cheart aon amhras a bheith ann maidir leis an easpa earráide ón bParlaimint agus ón gComhairle nuair a cheap siad go mbeadh gá le gníomhaíocht ón Aontas Eorpach chun feidhmiú na saorghluaiseachta a éascú.
49.
Dá bhrí sin, comhlíontar an dara coinníoll d’Airteagal 21(2) CFAE freisin, dar liom.
3. Na cumhachtaí is gá
50.
Ar an tríú dul síos, tá glacadh beart de chuid an Aontais ar bhonn Airteagal 21(2) CFAE faoi réir an choinníll “nach bhfuil na cumhachtaí is gá tugtha sna Conarthaí”. San ordú tarchuir, tá an chúirt a rinne an tarchur den tuairim gurb ionann Airteagal 77(3) CFAE agus bunús dlí níos sonraí chun críocha gnéithe slándála nua a thabhairt isteach i gcártaí aitheantais náisiúnta na mBallstát. Ar an gcúis sin, measann an chúirt sin gur cheart Airteagal 77(3) CFAE a úsáid mar bhunús dlí in ionad Airteagal 21(2) CFAE agus Rialachán 2019/1157 á ghlacadh.
51.
Mar réamhphointe, ba mhaith liom a mheabhrú, de réir cásdlí socair, go gcoisctear dul i muinín débhunús dlí i gcás ina bhfuil na nósanna imeachta a leagtar síos do gach bunús dlí ar neamhréir lena chéile. (
35
) Sa chás seo, tá na nósanna imeachta reachtacha is infheidhme de bhua Airteagal 21(2) CFAE, ar thaobh amháin, agus Airteagal 77(3) CFAE, ar an taobh eile, comheisiach, rud a chiallaíonn nach bhféadfaí an spleáchas ar an gcéad cheann de na forálacha sin a bhailíochtú chun Rialachán 2019/1157 a ghlacadh dá gcinnfeadh an Chúirt gur cheart Airteagal 77(3) CFAE a bheith mar bhunús dlí ceart don ghlacadh sin.
52.
Ar chaoi ar bith, nuair a chuirtear foclaíocht agus córasú Airteagal 77(3) CFAE san áireamh, mar aon le scéim an Chonartha chéanna, ní dóigh liom gur cheart seasamh leis an tuairim a ghlac an chúirt a rinne an tarchur.
53.
Ar an gcéad dul síos, mar a léirítear i mír 30 den Tuairim seo, tá Airteagal 77(3) CFAE i dTeideal V de Chuid a Trí CFAE, atá tiomnaithe do “Limistéar saoirse, slándála agus ceartais”, go háirithe i gCaibidil 2 de, a bhaineann le “Beartais maidir le seiceálacha teorann, tearmann agus inimirce”. Tagann an fhoráil sin i ndiaidh Airteagal 77(1) CFAE, lena bhforáiltear go bhfuil an tAontas Eorpach le beartas a fhorbairt d’fhonn cuspóirí áirithe a bhaint amach go bunúsach, maidir le seiceálacha teorann. Tagann Airteagal 77(2) CFAE ina diaidh freisin, lena gceadaítear don Pharlaimint agus don Chomhairle bearta a ghlacadh, tríd an ngnáthnós imeachta reachtach, a bhaineann leis an mbeartas céanna sin.
54.
Dá bhrí sin, tugtar cuireadh, le hábhar agus córasú foriomlán Airteagal 77 CFAE do dhuine a mheas, cé go mbronntar inniúlacht don Chomhairle forálacha a ghlacadh a bhaineann le pasanna agus cártaí aitheantais le mír 3 de, chun feidhmiú an chirt chun gluaiseacht agus cónaí faoi shaoirse a éascú, nach mór an inniúlacht sin a thuiscint mar thagairt do chomhthéacs an bheartais maidir le seiceálacha teorann. Ní thiocfadh beart de chuid an Aontais lena síntear thar an ábhar sonrach sin faoi raon feidhme Airteagal 77(3) CFAE beag beann ar cheanglais an nós imeachta reachtach is infheidhme.
55.
Sa chás seo, d’fhéadfadh tabhairt isteach caighdeán, formáidí agus sonraíochtaí aonfhoirmeacha maidir le slándáil cártaí aitheantais náisiúnta, lena n-áirítear iad siúd a shainmhínítear in Airteagal 3(5) de Rialachán 2019/1157, a bheith in ann tionchar a bheith acu ar sheiceálacha teorann. (
36
) Mar a d’áitigh mé sa Tuairim seo, áfach, cumhdaítear leis an Rialachán sin réimse níos forleithne de shaol shaoránaigh an Aontais, rud a fhágann nach féidir é a theorannú do réimse na seiceálacha teorann amháin. I ndáil leis sin, b’fhiú a thabhairt ar aird, má nochtar sa scrúdú a dhéantar ar bheart de chuid an Aontais go bhfuil roinnt cuspóirí á saothrú leis agus más féidir ceann amháin díobh sin a shainaithint mar phríomhchuspóir nó mar phríomh-chomhpháirt an bhirt, áit nach mbíonn sna cinn eile ach cuspóir teagmhasach, ní mór an beart sin a bheith bunaithe ar bhunús aonair dlí, eadhon an bunús sin a cheanglaítear leis an bpríomhchuspóir. (
37
) Maidir le Rialachán 2019/1157, is léir domsa go ndéanann sé difear don cheart chun gluaiseacht agus cónaí faoi shaoirse ar go leor bealaí éagsúla, agus nach bhfuil ach tionchar páirteach aige ar sheiceálacha teorann.
56.
Ar an dara dul síos, tá sé tábhachtach a thabhairt faoi deara, de réir Airteagal 77(3) CFAE, nach bhfuil feidhm ag an bhforáil sin ach amháin mura bhforáiltear do na cumhachtaí is gá chun a cuspóir a bhaint amach i bhforálacha eile de na Conarthaí, ar fochlásal é a dréachtaíodh i dtéarmaí atá ar aon dul le téarmaí Airteagal 21(2) CFAE. Is í an cheist a thagann chun cinn an ionann Airteagal 21(2) CFAE nó Airteagal 77(3) CFAE agus foráil níos sonraí i ndáil leis an gceann eile, go háirithe maidir leis an gceart chun gluaiseacht agus cónaí faoi shaoirse ar chríoch na mBallstát.
57.
I ndáil leis sin, ba mhaith liom aird a tharraingt air, ar thaobh amháin, go dtagraítear go sainráite in Airteagal 77(3) CFAE d’Airteagal 20 den Chonradh céanna, lena mbunaítear saoránacht an Aontais agus, go sonrach, do mhír (2)(a) de, lena bhforáiltear go gcuimsíonn an tsaoránacht sin an ceart chun gluaiseacht agus cónaí faoi shaoirse ar chríoch na mBallstát. Foráiltear le hAirteagal 77(3) CFAE ansin go bhfuil sé d’inniúlacht ag an gComhairle forálacha a ghlacadh a bhaineann, inter alia, le cártaí aitheantais chun an ceart dá dtagraítear in Airteagal 20(2)(a) CFAE a éascú, murar tugadh na cumhachtaí is gá leis na Conarthaí. Dá réir sin, mar a thug mé ar aird cheana féin, leathnaítear ábhar Airteagal 20(2)(a) CFAE le hAirteagal 21 CFAE trína fhoráil, inter alia, go bhfuil an ceart dá dtagraítear san fhoráil sin faoi réir na dteorainneacha agus na gcoinníollacha a leagtar síos sna Conarthaí agus sna bearta arna nglacadh chun éifeacht a thabhairt dóibh, go sonrach trí mhír 2 de. Sa chomhthéacs sin, bheinn den tuairim, maidir le hAirteagal 20(2) CFAE, gur foráil níos sonraí é Airteagal 21 den Chonradh céanna, a bhfuil sé d’éifeacht aici feidhm fhochlásal Airteagal 77(3) CFAE a bhaint, dá bhrí sin, an nós imeachta reachtach speisialta dá bhforáiltear san fhoráil sin.
58.
Ar an taobh eile, de réir mar a thugann an Coimisiún le fios, is cosúil go bhfuil raon feidhme an chlásail choimhdigh a eascraíonn as Airteagal 21(2) CFAE, lena gceadaítear forálacha a ghlacadh chun saorghluaiseacht daoine a éascú murar tugadh na cumhachtaí is gá leis na Conarthaí srianta go dtí na hAirteagail sin de Chonradh CAE atá i dTeideal IV de Chuid a Trí de, eadhon Airteagal 45, maidir le saorghluaiseacht oibrithe, agus Airteagail 49 agus 56, maidir leis an gceart bunaíochta agus an ceart chun seirbhísí a sholáthar ar chríoch Bhallstáit eile. Is léir é sin, ó thaobh córasach de, i bhfianaise an riosca forluí a bheith ann ó fhorálacha an Chonartha lena mbaineann, ar thaobh amháin, ceart shaoránaigh an Aontais gluaiseacht agus cónaí faoi shaoirse laistigh den Aontas Eorpach agus, ar an taobh eile, cearta na saorghluaiseachta ina n-eilimintí bunriachtanacha den mhargadh inmheánach. Tacaítear le cásdlí na Cúirte leis an tuiscint sin, (
38
) sa mhéid is go meastar go dtugtar léiriú sonrach ar Airteagal 21 CFAE sna forálacha lena ráthaítear saorghluaiseacht agus lena dtugtar le fios, go bunúsach, má thagann cás faoi raon feidhme ceann de na forálacha sin, go scarann Airteagal 21 CFAE lena sheasamh mar bhunús dlí iomchuí chun forálacha a ghlacadh chun an ceart chun gluaiseacht agus cónaí faoi shaoirse a éascú. (
39
)
59.
Ar deireadh, ba mhaith liom a thabhairt faoi deara go hachomair nach bhfuil an cás ina dtagraítear go sonrach le hAirteagal 77(3) CFAE do chártaí aitheantais ina fhoclaíocht, mar a léiríonn an chúirt a rinne an tarchur, dochloíte chun go measfaí gur foráil níos sonraí í an fhoráil sin i ndáil le hAirteagal 21(2) CFAE. Déantar tagairt, dar ndóigh, in Airteagal 77(3) CFAE freisin, mar shampla, do cheadanna cónaitheacha, ar bunaíodh a bhformáid aonfhoirmeach, go háirithe i gcás náisiúnaigh tríú tír, i Rialachán Uimh. 1030/2002, (
40
) lena n-áirítear íosghnéithe slándála agus an oibleagáid sonraí bithmhéadracha a stóráil. Glacadh an rialachán sin agus na leasuithe air, áfach, leis an ngnáthnós imeachta reachtaigh ar bhonn Airteagal 63, mír 3, CCE, a ndearnadh Airteagal 79 CFAE de níos déanaí, agus ní ar bhonn Airteagal 77(3) CFAE. Is é is cúis leis sin ná gur doiciméid iad ceadanna cónaitheacha atá le húsáid go hinmheánach laistigh den Bhallstát eisiúna agus ní le haghaidh seiceálacha teorann, mar is amhlaidh freisin, den chuid is mó, do chártaí aitheantais náisiúnta.
60.
Is soiléir uaidh sin nach foráil níos sonraí é Airteagal 77(3) CFAE chun feidhmiú an chirt chun gluaiseacht agus cónaí faoi shaoirse ar chríoch na mBallstát a éascú i ndáil le hAirteagal 21(2) CFAE, agus, dá bhrí sin, comhlíontar an tríú coinníoll a leagtar amach san fhoráil dheireanach sin.
61.
I bhfianaise an mhéid sin roimhe seo, agus ós rud é go léiríonn an anailís atá beartaithe agam go bhfuil na trí choinníoll is léir ó fhoclaíocht Airteagal 21(2) CFAE comhlíonta, mheasfainn, tríd an bhforáil sin a úsáid mar bhunús dlí do Rialachán 2019/1157, go ndearna an Pharlaimint agus an Chomhairle an Rialachán sin a ghlacadh i gceart.
62.
Níor cheart go bhfágfadh an chéad fhoras a d’ardaigh an chúirt a rinne an tarchur go ndearbhódh an Chúirt neamhbhailíocht Rialachán 2019/1157 agus, go háirithe, Airteagal 3(5) de.
B.
Airteagail 7 agus 8 den Chairt
63.
Baineann an dara foras neamhbhailíochta a leagtar amach san iarraidh ar réamhrialú leis an gceist an ionann an oibleagáid íomhá de dhá mhéarlorg a bhailiú agus a stóráil ar chártaí aitheantais nua-eisithe ag na Ballstáit, faoi Airteagal 3(5) de Rialachán 2019/1157, agus teorannú gan údar ar Airteagail 7 agus 8 den Chairt, arna léamh i gcomhar le hAirteagal 52(1) de.
1. Teorannú
64.
Foráiltear le hAirteagal 7 den Chairt go bhfuil ag gach duine an ceart go ndéanfar a shaol príobháideach agus a shaol teaghlaigh, a chónaí agus a chumarsáidí a urramú. Faoi Airteagal 8(1) de, tá ag gach duine an ceart go ndéanfar na sonraí pearsanta a bhaineann leis a chosaint. Cé go bhfuil an dá fhoráil dírithe ar dhá cheart bhunúsacha éagsúla, tá sé de nós ag an gCúirt iad a chur i bhfeidhm go comhuaineach agus scrúdú á dhéanamh aici, mar atá sa chás seo, ar chomhréireacht na bhforálacha Eorpacha nó náisiúnta maidir le próiseáil sonraí pearsanta leis an gCairt. (
41
)
65.
Tá sé dearbhaithe ag an gCúirt freisin go mbaineann urraim don saol príobháideach i ndáil le próiseáil sonraí pearsanta, a aithnítear in Airteagail 7 agus 8 den Chairt, le haon fhaisnéis a bhaineann le duine aonair sainaitheanta nó in-sainaitheanta. (
42
) Is léir gurb amhlaidh atá i gcás aitheantóirí bithmhéadracha agus, go háirithe, i gcás méarloirg dhigiteacha, atá idir chaibidil i Rialachán 2019/1157, ina bhfuil faisnéis uathúil faoi dhaoine aonair lenar féidir iad a shainaithint go beacht. (
43
)
66.
Ina theannta sin, i mbreithiúnas Schwarz, rialaigh an Chúirt go raibh cuimsiú éigeantach méarlorg digiteach ar phasanna nua-eisithe ag Ballstáit, mar a fhorordaítear le Rialachán Uimh. 2252/2004, le breathnú mar phróiseáil ar shonraí pearsanta agus gurbh ionann é sin agus teorannú ar na cearta a ráthaítear le hAirteagail 7 agus 8 den Chairt. (
44
) I gcomhréir leis an tuairim a ghlac na páirtithe uile sna himeachtaí reatha, leis an rialú sin, meastar go dtugtar isteach le Rialachán 2019/1157, lena dtugtar isteach bearta comhchosúla maidir le cártaí aitheantais náisiúnta, teorannú ar an dá cheart bhunúsacha a chosnaítear faoi na hAirteagail sin.
67.
Go sonrach, ba cheart an teorannú sin a shainiú trí thagairt a dhéanamh do na bearta dúbailte a leagtar amach in Airteagal 3(5) de Rialachán 2019/1157, eadhon bailiú na méarlorg ann féin – an nós imeachta a leagtar amach tuilleadh in Airteagal 10(1) den Rialachán sin – agus na méarloirg sin a áireamh go cinntitheach ar mheán stórála an-slán ar gach cárta aitheantais nua-eisithe ag na Ballstáit. (
45
)
68.
Ina theannta sin, mar a léiríonn an Pharlaimint, ba cheart an beart a leagtar amach in Airteagal 10(3) de Rialachán 2019/1157 a chur san áireamh. Go bunúsach, bunaítear leis an bhforáil sin nach mór d’údaráis phoiblí aitheantóirí bithmhéadracha a stóráiltear chun críche cártaí aitheantais a phearsantú a choinneáil go dtí dáta bailithe an chárta aitheantais ag a shealbhóir agus, in aon chás, ar feadh tréimhse nach faide ná 90 lá ón dáta eisiúna. Le stóráil na n-aitheantóirí sin ar an mbealach sin, méadaítear an riosca go mbeidh rochtain mhíchuí ag údaráis phoiblí ar na haitheantóirí bithmhéadracha arna ngabháil de bhun Airteagal 3(5) de Rialachán 2019/1157 agus níor cheart, dá bhrí sin, neamhaird a thabhairt air agus breithniú á dhéanamh ar an teorannú a thugtar isteach leis an bhforáil sin ar na cearta a ráthaítear le hAirteagail 7 agus 8 den Chairt.
69.
Ar deireadh, le hAirteagal 11 de Rialachán 2019/1157, faoin gceannteideal “Cosaint sonraí pearsanta agus dliteanas”, le mír 6 de go háirithe, ceadaítear d’údaráis náisiúnta inniúla agus do ghníomhaireachtaí an Aontais cártaí aitheantais náisiúnta a úsáid le méarloirg stóráilte chun barántúlacht an chárta agus céannacht an tsealbhóra a fhíorú. Arís, is i gcomhthéacs na húsáide sin a d’fhéadfadh baol teacht chun cinn maidir leis na haitheantóirí bithmhéadracha arna mbailiú de bhun Airteagal 3(5) de Rialachán 2019/1157.
70.
As an méid sin roimhe seo, chun teorannú na gceart a ráthaítear le hAirteagail 7 agus 8 den Chairt a tugadh isteach sa chás seo a shainiú agus chun a fháil amach an féidir údar a thabhairt leis an teorannú sin, ba cheart scrúdú na Cúirte a dhéanamh ní hamháin trí thagairt a dhéanamh do bhailiú méarlorg agus dá n-áireamh ar chártaí aitheantais náisiúnta arna n-eisiúint as an nua ag na Ballstáit, ach freisin trí thagairt a dhéanamh don dá bheart bhreise nár cheart, mar gheall ar an dlúthnasc atá acu leis na haitheantóirí bithmhéadracha lena mbaineann Airteagal 3(5) de Rialachán 2019/1157 maidir le stóráil agus úsáid bhreise, a fhágáil ina n-aonar le linn an scrúdaithe sin.
2. Bonn cirt leis an teorannú
71.
Maidir leis an gceist an féidir údar a bheith leis an teorainn a eascraíonn as Rialachán 2019/1157, mar a tugadh tuairisc air roimhe seo, ba cheart a thabhairt faoi deara ón tús go gceadaítear le hAirteagal 8(2) den Chairt sonraí pearsanta a phróiseáil má thoilíonn an duine lena mbaineann dó sin nó i gcás ina bhfuil feidhm ag bunús dlisteanach eile a leagtar síos le dlí. Is léir anseo nach féidir le saoránaigh de chuid an Bhallstáit a iarrann cárta aitheantais náisiúnta a eisiúint agóid a dhéanamh, de bhua chineál éigeantach na mbeart dá bhforáiltear in Airteagal 3(5) de Rialachán 2019/1157, i gcoinne phróiseáil a méarlorg. (
46
) Dá bhrí sin, is gá a fháil amach an féidir údar cuí a thabhairt leis an bpróiseáil sin ar bhonn bunús dlí dlisteanach éigin eile.
72.
Chinn an Chúirt go seasta nach cearta iomlána iad na cearta a aithnítear le hAirteagail 7 agus 8 den Chairt, ach nach mór iad a mheas i ndáil lena bhfeidhm sa tsochaí. (
47
) I ndáil leis sin, foráiltear leis an gcéad abairt d’Airteagal 52(1) den Chairt nach mór foráil a dhéanamh le dlí d’aon teorannú ar fheidhmiú na gceart agus na saoirsí arna n-aithint sa Chairt sin agus ní mór inneachar sár-riachtanach na gceart agus na saoirsí sin a urramú. De réir an dara habairt d’Airteagal 52(1) den Chairt, faoi réir phrionsabal na comhréireachta, ní fhéadfar teorainneacha a dhéanamh ach amháin má tá gá leo agus má fhreagraíonn siad go hiarbhír do chuspóirí leasa ghinearálta arna n-aithint ag an Aontas nó don riachtanas cearta agus saoirsí daoine eile a chosaint. (
48
)
73.
Sa chás seo, de réir mar a ghéill an chúirt a rinne an tarchur, ní thagann saincheist ar bith chun cinn maidir leis na ceanglais a leagtar síos sa chéad abairt d’Airteagal 52(1) den Chairt. Ar deireadh thiar, déantar foráil sa dlí maidir leis na teorainneacha ar Airteagail 7 agus 8 de a eascraíonn as Rialachán 2019/1157 i bhfoirm rialacháin, a rinneadh, i gcás Phoblacht Chónaidhme na Gearmáine, a thrasuí sa dlí náisiúnta fiú. (
49
) Thairis sin, i bhfianaise na ráthaíochtaí éagsúla dá bhforáiltear le hAirteagal 3(5), Airteagal 10(1) agus (3) agus Airteagal 11(6) de Rialachán 2019/1157, go sonrach maidir le bailiú, stóráil agus úsáid méarlorg i gcártaí aitheantais náisiúnta nua-eisithe, mar a dhéanfaidh mé cur síos níos déanaí air, (
50
) urramaítear bunbhrí na gceart a chorpraítear leis an dá fhoráil.
74.
Tá an cheist go fóill ann an bhfuil na teorainneacha sin i gcomhréir le prionsabal na comhréireachta agus, go háirithe, an bhfuil gá leo agus an gcomhlíonann siad go héifeachtach cuspóirí leasa ghinearálta arna n-aithint ag an Aontas Eorpach, i gcomhréir leis an dara habairt d’Airteagal 52(1) den Chairt.
75.
Maidir leis an gceist an gcomhlíontar cuspóir leasa ghinearálta leis na teorainneacha a eascraíonn ó Rialachán 2019/1157, mhínigh mé cheana féin, mar chuid den anailís a rinne mé ar an gcéad fhoras neamhbhailíochta, (
51
) go bhféachtar leis an Rialachán sin ceart shaoránaigh an Aontais chun saorghluaiseachta a éascú trí chártaí aitheantais náisiúnta a dhéanamh níos iontaofa ó thaobh barántúlachta agus aitheantais de. Go bunúsach, leanann sé ó Airteagal 1 de Rialachán 2019/1157, a léitear i bhfianaise, inter alia, aithrisí 4, 5, 18 agus 28 de, go méadaíonn an easpa aonchineálachta maidir le formáidí agus gnéithe slándála cártaí aitheantais náisiúnta an riosca falsú agus calaois doiciméad a bheith ann, agus dá bhrí sin is cuspóir de chuid an Rialacháin sin é an cosc sin mar bhealach chun glacadh na gcártaí sin a chur chun cinn i mBallstáit eile seachas an Ballstát a d’eisigh iad.
76.
Mheasfainn, dá bhrí sin, go bhfuil sé beartaithe, a mhéid a dhéantar méarloirg a bhailiú agus a stóráil ar chártaí aitheantais náisiúnta nua-eisithe, dá bhforáiltear in Airteagal 3(5) de Rialachán 2019/1157, cosc a chur ar na cártaí sin a bheith ina spriocanna le haghaidh falsú nó úsáid chalaoiseach ag daoine seachas a bhfíorshealbhóir – agus ar an gcaoi sin feidhmiú an chirt chun saorghluaiseachta a éascú mar a chumhdaítear, inter alia, in Airteagal 45 den Chairt – go saothraíonn na teorainneacha a tugadh isteach le Rialachán 2019/1157 cuspóir leasa ghinearálta de réir bhrí Airteagal 52(1) den Chairt. (
52
) Ghlac an Chúirt léiriú den chineál céanna i mbreithiúnas Schwarz, (
53
) rud atá, i mo thuairimse, ar aon dul leis an gcás seo.
77.
Maidir le comhréireacht na dteorainneacha a chruthaítear le Rialachán 2019/1157, leanann sé ó chásdlí socair na Cúirte go gceanglaítear le prionsabal na comhréireachta go mbeadh gníomhartha institiúidí an Aontais iomchuí chun na cuspóirí dlisteanacha atá á saothrú leis an reachtaíocht atá i gceist a bhaint amach agus nach sáraíonn siad na teorainneacha atá iomchuí agus riachtanach chun na cuspóirí sin a bhaint amach. (
54
)
78.
Thairis sin, i gcás ina bhfuil cur isteach ar chearta bunúsacha i gceist, d’fhéadfadh sé go mbeadh teorainn le rogha reachtas an Aontais, ag brath ar roinnt tosca, lena n-áirítear, go háirithe, an réimse lena mbaineann, cineál an chirt atá i gceist a ráthaítear leis an gCairt, cineál agus tromchúis an chur isteach agus an cuspóir a shaothraítear leis an gcur isteach. (
55
)
79.
Sa chás seo, is fíor nach bhfuil gabháil méarlorg agus a stóráil i gcártaí aitheantais náisiúnta nua-eisithe, iontu féin, ina mbearta a bhfuil déine ar leith ag baint leo i dtéarmaí a dteorannaithe ar na cearta a ráthaítear le hAirteagail 7 agus 8 den Chairt. Ar deireadh, ar thaobh amháin, ní oibríocht de chineál dlúthphearsanta é méarloirg a ghabháil (
56
) agus, ar an taobh eile, beidh na haitheantóirí bithmhéadracha a stóráiltear i gcárta nua-eisithe fós ar fáil do shealbhóir an chárta amháin, de bhun Rialachán 2019/1157.
80.
Mar sin féin, baineann an teorainn a thugtar isteach le Rialachán 2019/1157 le cosaint sonraí pearsanta, rud a bhfuil ról tábhachtach aige, de réir chásdlí na Cúirte, i bhfianaise an chirt bhunúsaigh go n-urramófaí an saol príobháideach. (
57
) Ina theannta sin, d’fhéadfar leis na bearta a ghabhann le méarloirg a ghabháil agus a stóráil, mar a thug mé tuairisc orthu i míreanna 68 agus 69 den Tuairim seo, cur leis an riosca go mbeidh rochtain mhíchuí ag údaráis phoiblí ar aitheantóirí bithmhéadracha agus ar mhí-úsáid ina leith sin. Ar deireadh, mar a léiríonn an chúirt a rinne an tarchur, ba cheart aird a thabhairt ar thionchar comhiomlánaithe Rialachán 2019/1157 ar dhaonra an Aontais, a bhfuil a oibleagáid íomhá de mhéarloirg an tsealbhóra a chur san áireamh i gcártaí aitheantais nua-eisithe in ann tionchar a bheith aici ar suas le 85 % de shaoránaigh an Aontais i bhfianaise chineál éigeantach na gcártaí sin i bhformhór na mBallstát. (
58
)
81.
Ar na cúiseanna sin go léir, ba cheart a mheas, i mo thuairimse, go bhfuil lánrogha reachtas an Aontais laghdaithe, agus mar thoradh air sin ba cheart go mbeadh an t-athbhreithniú ar an rogha sin docht. É sin ráite, measaim go bhfuil na teorainneacha a eascraíonn as Rialachán 2019/1157 agus, go háirithe, as Airteagal 3(5) de, iomchuí riachtanach agus nach dtéann siad thar a bhfuil fíor-riachtanach chun príomhchuspóir an Rialacháin sin a bhaint amach.
82.
Ar an gcéad dul síos, maidir leis an gceist an iomchuí méarloirg a ghabháil agus a stóráil i gcártaí aitheantais náisiúnta nua-eisithe chun an cuspóir atá á shaothrú le Rialachán 2019/1157 a bhaint amach, is foras coiteann é – agus go deimhin mheas an Chúirt i mbreithiúnas Schwarz (
59
) – gur dócha go laghdófar an riosca go ndéanfaí doiciméid náisiúnta a fhalsú dá ndéanfaí méarloirg a stóráil ar mheán stórála an-slán, i bhfianaise chineál uathúil na méarlorg chun críocha aitheantais agus na teicneolaíochta sofaisticiúla a chuirtear i bhfeidhm ar an stóráil sin. (
60
) Trí laghdú a dhéanamh ar an mbaol go ndéanfaí cártaí aitheantais náisiúnta a fhalsú, méadófar glacadh na gcártaí sin i mBallstáit seachas an ceann a eisíonn iad, rud a éascóidh, ar deireadh, feidhmiú an chirt chun saorghluaiseachta atá ag saoránaigh an Aontais. (
61
) I bhfianaise an mhéid sin, ní chreidim gur cheart go bhfanfadh aon amhras maidir le cineál iomchuí úsáide méarlorg chun aidhm Rialachán 2019/1157 a bhaint amach. (
62
)
83.
Mar sin féin, cuireann an chúirt a rinne an tarchur in iúl nach féidir a fhíorú, le bailiú agus stóráil méarlorg, ach fíorú an bhfuil na sonraí bithmhéadracha a áirítear ar chárta aitheantais náisiúnta ar leith ag comhfhreagairt do shonraí bithmhéadracha an tsealbhóra, ach nach féidir an duine sin a shainaithint per se. Is é a thuairim nach féidir an tsainaithint sin a dhéanamh ach amháin trí chomparáid a dhéanamh, ar thaobh amháin, idir na sonraí bithmhéadracha atá stóráilte ar an gcárta aitheantais agus, ar an taobh eile, na sonraí bithmhéadracha atá stóráilte i mbunachar sonraí friotaíochta brionnaithe iomláin. Ó thaobh sin de, fiafraíonn an chúirt a rinne an tarchur cé acu an féidir nó nach féidir cuspóir Rialachán 2019/1157 a chomhlíonadh trí mhéarloirg a áireamh go héigeantach i gcártaí aitheantais náisiúnta.
84.
I ndáil leis sin, leagfainn béim láidir air nach féidir le hargóint na cúirte a rinne an tarchur amhras a chur san fhíoras gur bealach éifeachtach ann féin é méarloirg a áireamh i gcártaí aitheantais náisiúnta chun feabhas a chur ar bharántúlacht agus iontaofacht na gcártaí sin agus dá bhrí sin, ar a nglacadh leo i bhfeidhmiú an chirt chun saorghluaiseachta. Ní bhraitheann an argóint sin ach amháin ar an réamhthuiscint go bhféadfadh sé nach mbeadh áireamh méarlorg digiteach i gcártaí aitheantais náisiúnta iontaofa go hiomlán, ós rud é gur féidir fós iad a bhrionnú agus a fhalsú, rud a chiallaíonn nach bhféadfaí an aidhm atá le Rialachán 2019/1157 a bhaint amach go hiomlán.
85.
Ábhar nach féidir a mheasúnú i bhfianaise na fianaise atá ar fáil don Chúirt, tar éis ghlacadh Rialachán 2019/1157, lena n-áirítear na bearta a fhorchuirtear le hAirteagal 3(5) de, é frithsheasmhacht iomlán i gcoinne bhrionnú na gcártaí aitheantais náisiúnta. É sin ráite, leanann sé ó bhreithiúnas Schwarz nach bhfuil an imthosca nach bhfuil modh chun brionnú agus úsáid chalaoiseach a chomhrac go hiomlán cinntitheach lena mheas go bhfuil sé míchuí chun críocha Airteagal 52(1) den Chairt a léiriú. Is leor go laghdaítear leis an modh sin an dóchúlacht go dtarlódh an falsú a bheadh ann go suntasach mura n-úsáidfí an modh sin. (
63
)
86.
Dá bhrí sin, fiú mura féidir a mheas gur beart dearbhdhíonach brionnaithe é bailiú agus stóráil méarlorg i gcártaí aitheantais nua-eisithe, nach gcaitear amhras ar a oiriúnaí is atá siad chun falsú agus calaois doiciméad a chosc leis agus, ar an gcaoi sin, chun an ceart chun saorghluaiseachta atá ag saoránaigh an Aontais a éascú. Maidir leis an imthoisc – a luaigh an chúirt a rinne an tarchur freisin – nach bhfuil feidhm ag bailiú agus cuimsiú méarlorg ach amháin maidir le cártaí aitheantais nua-eisithe, agus go bhfuil seanchártaí fós bailí go sealadach, ní thugtar an méid sin faoi cheist ach oiread. (
64
) Fiú sa chás sin, má thugtar an beart sin isteach de réir a chéile maidir le cártaí aitheantais náisiúnta, laghdaítear an baol go ndéanfaí doiciméid náisiúnta a fhalsú agus cuidítear de réir a chéile le cuspóir Rialachán 2019/1157 a bhaint amach.
87.
Ar an dara dul síos, maidir leis an gceist an gá méarloirg a ghabháil agus a stóráil i gcártaí aitheantais freisin – nach bhfuil aon mhodh oiriúnach ach nach bhfuil chomh hionsáite céanna ar fáil chun an aidhm dhlisteanach chéanna a bhaint amach – luann an chúirt a rinne an tarchur dhá phríomhrogha ar an mbeart sin, a ndéanann an Coimisiún an chéad cheann díobh a scrúdú go mion sa mheasúnú tionchair a ghabhann leis an togra le haghaidh rialacháin. (
65
)
88.
Is é an chéad rogha a bheadh ann na ceanglais maidir le cosaint brionnaithe a theorannú d’íomhá d’aghaidh shealbhóir an chárta, modh a rachadh chun tairbhe do chomhchuibhiú na gcaighdeán slándála éagsúil le haghaidh cártaí aitheantais náisiúnta ar an leibhéal náisiúnta freisin.
89.
I ndáil leis sin, mar a thug mé le fios, rialaigh an Chúirt cheana féin nach oibríocht de chineál dlúthphearsanta é méarloirg a thógáil, mar is fíor chomh maith i gcás íomhánna den aghaidh. Ní féidir leis aon mhíchompord fisiciúil nó meabhrach ar leith a chur ar an duine lena mbaineann níos mó ná nuair a thógtar íomhá d’aghaidh an duine sin. (
66
) Mheas an Chúirt freisin, fiú nuair atá méarloirg le tógáil sa bhreis ar an íomhá den aghaidh, nár cheart a mheas gur bagairt níos mó ann féin do na cearta a aithnítear le hAirteagail 7 agus 8 den Chairt an teaglaim de dhá oibríocht a ceapadh chun daoine a shainaithint ná mar a bheidís dá ndéanfaí gach ceann den dá oibríocht sin a mheas ina n-aonar. (
67
)
90.
Thairis sin, ós rud é gur féidir athrú suntasach a dhéanamh ar ghnéithe anatamaíocha aghaidhe duine, mar gheall ar chionta éagsúla i saol an duine sin, amhail aosú nó tosú tinnis, is dóchúla go mbeidh earráidí sainaitheanta ann ná fíorú a dhéanamh ar an íomhá den aghaidh ar an gcárta aitheantais agus ar mhéarloirg an tsealbhóra sin ach an íomhá den aghaidh ar an gcárta aitheantais náisiúnta a fhíorú le haghaidh shealbhóir an chárta sin. I ndáil leis sin, mar a chuireann Rialtas na Gearmáine in iúl, is féidir fiú comhoiriúnú pictiúir bhithmhéadraigh a chur amú trí theicnící moirfeacha nua-aimseartha a chumasaíonn aghaidheanna éagsúla in íomhá amháin den aghaidh.
91.
Dá bhrí sin, ní féidir le comparáid láimhe ná uathoibrithe idir an íomhá den aghaidh ar chárta aitheantais náisiúnta (
68
) arbh iad na modhanna a d’úsáidtí i roinnt Ballstát sular glacadh Rialachán 2019/1157, ní féidir toradh níos éifeachtaí a sholáthar ná mar a d’fhéadfaí a bhaint as teaglaim na n-aitheantóirí bithmhéadracha dá dtagraítear in Airteagal 3(5) den Rialachán céanna, is é sin le rá, íomhá d’aghaidh shealbhóir an chárta agus dhá mhéarlorg. (
69
) Dar liom, is féidir teacht ar chonclúid den chineál céanna má bhí íomhá d’aghaidh shealbhóir an chárta le cur le chéile ach amháin le holagram nó le comharthaí uisce, mar a áitíonn an chúirt a rinne an tarchur in iúl freisin.
92.
Is é an dara rogha a bheadh ann líon níos lú sonraí méarlorg a stóráil i bhfoirm mionphointe mar a thugtar air nó a cheangal go dtógfaí méarlorg amháin i ndáil leis sin, tá sé tábhachtach a mhíniú go n-éileofaí, mar chéad chéim, méarlorg iomlán a thógáil chun mionphointí a áireamh i gcártaí aitheantais náisiúnta agus, ina dhiaidh sin, na mionphointí sin a asbhaint mar chéad chéim eile, rud a chiallaíonn go mbeadh gá le próiseáil sonraí níos fairsinge a dhéanamh sa bhreis ar mhéarloirg aonair a ghabháil agus a stóráil. Ar an gcúis sin, ní dóigh liom gur féidir an modh sin a mheas mar chur isteach ní b’éadroime.
93.
Thairis sin, de réir na litríochta eolaíche, is cosúil nach dtugann stóráil mionphointí an leibhéal céanna slándála ó thaobh fíorú céannachta de agus méarloirg iomlána a úsáid, (
70
) rud is féidir a chur leis na hábhair imní a eascraíonn as mionphointí a úsáid ó thaobh idir-inoibritheachta de. I ndáil leis sin, mar a luaigh formhór na bpáirtithe le linn na héisteachta, níl aon nós imeachta aonfhoirmeach bunaithe, nó fiú bogearraí ar fáil, ar an leibhéal Eorpach ná ar an leibhéal náisiúnta, chun mionphointí a léamh ó chártaí aitheantais náisiúnta, rud a chuirfeadh ualach dosháraithe ar mhalartú sonraí idir na húdaráis náisiúnta. (
71
)
94.
Tá feidhm ag an méid sin freisin, mar shampla, maidir leis an réimse idirnáisiúnta, inar gá sonraíochtaí Dhoiciméad 9303 de chuid an Údaráis Eitlíochta Sibhialta Idirnáisiúnta a chomhlíonadh chun go bhféadfar cártaí aitheantais a úsáid in aerthaisteal idirnáisiúnta. (
72
) Bunaítear leis na sonraíochtaí sin, má dhéanann Stát foráil maidir le méarloirg a áireamh i ndoiciméid taistil mheaisín-inléite, go bhfuil sé éigeantach an íomhá méarlorg a stóráil chun idir-inoibritheacht dhomhanda a cheadú. (
73
) Ní chomhlíontar na ceanglais sin le stóráil mionphointí.
95.
Maidir le méarlorg aonair a thógáil agus a stóráil, is mian liom a mheas, cé go bhfuil líon na sonraí atá á stóráil níos lú ná nuair a bhíonn dhá mhéarlorg á stóráil, nach bhfuil an modh sin chomh hoiriúnach céanna ós rud é go mbíonn níos lú iontaofachta mar thoradh air. D’fhéadfadh sé a bheith ina léiriúchán i ndáil leis sin go ndéanfaí méarlorg a thógáil go lochtach nó go ndéanfaí díobháil don mhéar ar tógadh a lorg. Ar chaoi ar bith, is léir ó chásdlí na Cúirte go bhféadfaí glacadh líon níos airde méarlorg a mheas a bheith comhréireach fiú amháin. (
74
)
96.
De bharr na mbreithnithe thuas, is cosúil nach ann do mhodh atá chomh hoiriúnach céanna ach nach bhfuil chomh hionrach céanna, i gcomparáid le méarloirg a thógáil agus a stóráil, chun aidhm Rialachán 2019/1157 a bhaint amach ar bhealach atá chomh héifeachtach céanna.
97.
Ar an tríú dul síos, chun go mbeidh bonn cirt le hAirteagal 3(5) de Rialachán 2019/1157 i bhfianaise a aidhme, níor cheart go rachadh próiseáil aon mhéarloirg a thógfar de bhun na forála sin thar a bhfuil riachtanach chun an aidhm sin a bhaint amach. I ndáil leis sin, ní mór don reachtas a áirithiú go bhfuil ráthaíochtaí sonracha ann go ndéanfar próiseáil na sonraí sin a chosaint go héifeachtach ar mhí-úsáid agus ar dhrochúsáid. (
75
) Ní féidir glacadh leis an réasúnaíocht sin ach amháin má dhéantar foráil maidir le srianta sonracha ar an mbagairt atá ann chun aon mhí-úsáid a chosc. (
76
)
98.
Sa chás seo, ba cheart béim a leagan go dtugtar le hAirteagal 3(5) agus (6), Airteagail 10 agus 11 de Rialachán 2019/1157 creat dlíthiúil soiléir chun aitheantóirí bithmhéadracha, eadhon méarloirg, a bhailiú, a stóráil agus a úsáid. (
77
)
99.
Go háirithe, ar an gcéad dul síos, leagtar amach na coinníollacha lena rialaítear bailiú méarlorg in Airteagal 10 de Rialachán 2019/1157. Luaitear go sainráite san fhoráil sin nach féidir ach le foireann cháilithe agus chuí-údaraithe a d’ainmnigh na húdaráis atá freagrach as cártaí aitheantais a eisiúint, agus chun na críche sin amháin, aitheantóirí bithmhéadracha a bhailiú, agus chun na críche sin amháin iad a chomhtháthú sa mheán stórála an-slán dá bhforáiltear in Airteagal 3 de Rialachán 2019/1157. Thairis sin, ní mór do na Ballstáit a áirithiú go gcuirfear nósanna imeachta iomchuí agus éifeachtacha i bhfeidhm chun aitheantóirí bithmhéadracha a bhailiú, agus ní mór do na nósanna imeachta sin na cearta agus na prionsabail a leagtar amach ní hamháin sa Chairt a chomhlíonadh, ach freisin sa Choinbhinsiún Eorpach um Chearta an Duine agus sa Choinbhinsiún um Chearta an Linbh. (
78
) Ní mór dínit an duine lena mbaineann a urramú leis na nósanna imeachta sin freisin, i gcás ina mbíonn deacrachtaí ann.
100.
Ar an dara dul síos, maidir le haitheantóirí bithmhéadracha a stóráil tar éis a mbailithe, luaitear go sainráite in Airteagal 3(6) de Rialachán 2019/1157 nach mór do mheán stórála na gcártaí aitheantais náisiúnta sláine, barántúlacht agus rúndacht na sonraí a ráthú, rud nach mór a dhaingniú i gcomhréir leis na treoracha a bunaíodh i gCinneadh C(2018) 7767 ón gCoimisiún. (
79
) Thairis sin, de réir Airteagal 10(3) den Rialachán sin, ní mór stóráil aitheantóirí bithmhéadracha ag údaráis phoiblí tar éis a mbailithe a theorannú don tréimhse idir bailiú na sonraí agus dáta eisiúna an chárta aitheantais agus, in aon chás, ní rachaidh sé thar 90 lá ón dáta eisiúna. Le linn na tréimhse sin, ní mór na sonraí a choinneáil ar bhealach an-slán. Tar éis na tréimhse sin, ní mór na méarloirg a bhailítear a scriosadh nó a dhíothú.
101.
Ar an tríú dul síos, tá rochtain ar na méarloirg atá stóráilte ar an meán stórála an-teoranta freisin faoi Airteagal 11 de Rialachán 2019/1157. Níl rochtain ach ag foireann chuí-údaraithe na n-údarás inniúil orthu (
80
) agus ní féidir rochtain a fháil orthu ach amháin nuair a cheanglaítear an cárta aitheantais a bheith ann le dlí an Aontais nó leis an dlí náisiúnta. Thairis sin, ní mór gurb é an t-aon chuspóir amháin atá leis an rochtain sin barántúlacht an chárta aitheantais agus/nó céannacht an tsealbhóra a fhíorú. Ina theannta sin, is é rialú na híomhá den aghaidh an phríomhaidhm atá le barántúlacht an doiciméid agus céannacht an tsealbhóra a fhíorú, rud a fhágann, mar chleachtas ginearálta, nár cheart do na Ballstáit na méarloirg a fhíorú ach amháin i gcás inar gá chun barántúlacht agus céannacht an doiciméid sin a dheimhniú gan amhras. (
81
)
102.
I bhfianaise an mhéid thuas, mheasfainn go gcuirtear bearta leordhóthanacha iomchuí ar fáil i Rialachán 2019/1157 lena ráthaítear go ndéanfar bailiú, stóráil agus úsáid aitheantóirí bithmhéadracha, go háirithe méarloirg dhigiteacha, a chosaint go héifeachtach ar mhí-úsáid agus ar dhrochúsáid.
103.
Ar bhonn níos nithiúla, áirithítear leis na bearta sin go gcuireann líon laghdaithe ball foirne speisialaithe na nósanna imeachta bailithe i gcrích agus go mbunaíonn na Ballstáit iad go cúramach roimh ré chun cearta bunúsacha agus dínit na ndaoine lena mbaineann a urramú. Ráthaítear leo freisin go bhfanfaidh aitheantóirí bithmhéadracha a stóráiltear i gcárta nua-eisithe ar fáil do shealbhóir an chárta amháin tar éis an cárta sin a eisiúint agus nach mbeidh rochtain ag an bpobal orthu. (
82
) Ní choinníonn údaráis phoiblí na haitheantóirí bithmhéadracha ach amháin chun críocha an cárta aitheantais a eisiúint ar bhealach an-slán agus ní údaraítear rochtain bhreise dóibh ná d’aon duine eile. I gcás ar bith, ní mór na haitheantóirí bithmhéadracha a scriosadh agus a dhíothú tar éis tréimhse réasúnta stórála arna sainiú go soiléir ag na húdaráis phoiblí mura n-eisítear an cárta sin. Ar deireadh, deimhnítear leis na bearta a tugadh isteach le Rialachán 2019/1157 go ndéantar aitheantóirí bithmhéadracha a rochtain agus a úsáid in imthosca atá teoranta go docht, a réamhshainítear leis an dlí agus chun barántúlacht an chárta agus céannacht shealbhóir an chárta a fhíorú, agus chun na críche sin amháin, i gcomhréir le príomhchuspóir an Rialacháin sin.
104.
Ar mhaithe le hiomláine, ba mhaith liom tagairt a dhéanamh don choinníoll tosaigh d’Airteagal 10(3) de Rialachán 2019/1157, a bhí ina ábhar do roinnt ceisteanna a chuir an Chúirt le linn na héisteachta. Sula ndéantar tagairt do stóráil shealadach méarlorg ag údaráis phoiblí agus don oibleagáid na haitheantóirí bithmhéadracha sin a choinneáil ar bhealach an-slán, mar atá luaite agam cheana, tá an coinníoll “seachas i gcás inar gá chun críche próiseála i gcomhréir le dlí an Aontais agus leis an dlí náisiúnta” sa chéad abairt d’Airteagal 10(3) de Rialachán 2019/1157. Is cosúil go n-eascraíonn an coinníoll ón gcaibidlíocht idirinstitiúideach – nó ón gcaibidlíocht thríthaobhach – a tionóladh idir an Pharlaimint, an Chomhairle agus an Coimisiún le linn an ghnáthnós imeachta reachtaigh as ar tháinig glacadh Rialachán 2019/1157. (
83
)
105.
I ndáil leis sin, is fíor go bhféadfaí a thabhairt le fios leis an gcoinníoll sin go bhféadfaidh údaráis phoiblí aitheantóirí bithmhéadracha amhail méarloirg a stóráil tar éis a ngabhála ar feadh tréimhse níos faide ná an tréimhse a shainítear in Airteagal 10(3) de Rialachán 2019/1157 agus go bhféadfaidh na húdaráis sin iad a úsáid chun críoch breise nach bhfuil sainithe go beacht sa Rialachán sin, amhail, mar shampla, bunachair sonraí náisiúnta a bhunú.
106.
Mar sin féin, léirítear i ndlúth-léamh Airteagal 10(3) de Rialachán 2019/1157 nach mbunaítear aon bhunús dlí leis an gcoinníoll sin chun aon chríche seachas na críocha sin a leagtar amach go sonrach leis an Rialachán sin. Tagraíonn an coinníoll sin go sainráite do reachtaíocht bhreise, ón Aontas Eorpach nó ó na Ballstáit, rud a chiallaíonn nár cheart scrúdú a dhéanamh ar aon teorainn ar na cearta a ráthaítear le hAirteagail 7 agus 8 den Chairt ach amháin trí thagairt a dhéanamh don reachtaíocht eile sin seachas trí thagairt a dhéanamh dó mar dhlúthchuid de Rialachán 2019/1157. Neartaítear an tuiscint sin go háirithe nuair a dhéantar machnamh ar aithris 21 de Rialachán 2019/1157, (
84
) ina ndearbhaítear gan débhrí nach soláthraítear bunús dlí leis an Rialachán sin chun bunachair sonraí a bhunú nó a chothabháil ar an leibhéal náisiúnta chun sonraí bithmhéadracha a stóráil sna Ballstáit, ar ábhar dlí náisiúnta é ar gá dó dlí an Aontais maidir le cosaint sonraí a chomhlíonadh. Luaitear san aithris chéanna freisin nach gcuirtear bunús dlí ar fáil leis an Rialachán sin chun bunachar sonraí láraithe a chur ar bun nó a chothabháil ar leibhéal an Aontais.
107.
Is ar an gcúis sin nach dóigh liom go bhfuil an coinníoll tosaigh d’Airteagal 10(3) de Rialachán 2019/1157 in ann amhras a chaitheamh ar an tátal a bhaintear amach i mír 102 thuas go dtugtar ráthaíochtaí leordhóthanacha le Rialachán 2019/1157 chun cosc a chur ar phróiseáil aitheantóirí bithmhéadracha, go háirithe méarloirg dhigiteacha, a bhféadfaí mí-úsáid a bhaint astu nó drochúsáid a bhaint astu.
108.
I bhfianaise a bhfuil thuas, chinnfinn nach ionann Rialachán 2019/1157 mar aon le hAirteagal 3(5) de go háirithe, agus teorannú gan údar ar Airteagail 7 agus 8 den Chairt, arna léamh i gcomhar le hAirteagal 52(1) de.
109.
Níor cheart go gcuirfí ar an gCúirt neamhbhailíocht Rialachán 2019/1157 a dhearbhú leis an dara foras a d’ardaigh an chúirt a rinne an tarchur.
C.
Airteagal 35(10) GDPR.
110.
Tríd an tríú foras neamhbhailíochta, cuireann an chúirt a tharchuir an cheist an sáraíonn Airteagal 3(5) de Rialachán 2019/1157 Airteagal 35(10) RGCS. Ag teacht leis an tuairim a ghlac MECS ina thuairim an 10 Lúnasa 2018, (
85
) atá amhras ar an gcúirt a rinne an tarchur ar cheart measúnú tionchair ar chosaint sonraí a bheith déanta ag reachtas an Aontais nuair a glacadh Rialachán 2019/1157.
111.
Tá Airteagal 35 RGCS le fáil i gCaibidil IV de, faoin gceannteideal “Rialaitheoir agus próiseálaí”, go sonrach i Roinn 3, a bhaineann le measúnú tionchair ar chosaint sonraí agus réamhchomhairliúchán.
112.
De réir mhír 1 den fhoráil sin, i gcás inar dócha go mbeadh ardriosca ann do chearta agus do shaoirsí daoine nádúrtha mar thoradh ar chineál próiseála, go háirithe trí úsáid a bhaint as teicneolaíochtaí nua, ní mór don rialaitheoir, sula ndéanfar an phróiseáil, measúnú a dhéanamh ar thionchar na n-oibríochtaí próiseála atá beartaithe ar chosaint sonraí pearsanta. Le míreanna 2 go 7 den fhoráil chéanna, déantar tuilleadh forbartha ar inneachar na hoibleagáide atá ar rialaitheoirí measúnú tionchair a dhéanamh, go háirithe trí na cásanna ina gceanglaítear an measúnú sin a leagan amach agus trí chur síos a dhéanamh ar na heilimintí íosta nach mór a bheith sa mheasúnú sin.
113.
Os a choinne sin, bunaítear le mír 10 d’Airteagal 35 de RGCS eisceacht ón oibleagáid measúnú tionchair a dhéanamh, ar choinníoll go gcomhlíontar na coinníollacha a leagtar amach san fhoráil sin, go háirithe i gcás (i) ina bhfuil próiseáil sonraí riachtanach chun go gcomhlíonfaí oibleagáid dhlíthiúil a bhfuil an rialaitheoir faoina réir, (ii) go rialaítear oibríocht próiseála shonrach nó an tacar oibríochtaí atá i gceist le dlí, agus (iii) go ndearnadh measúnú tionchair ar chosaint sonraí cheana féin mar chuid de mheasúnú tionchair ghinearálta i gcomhthéacs an dlí sin a ghlacadh.
114.
Sa chás seo, ní mór dom a thabhairt faoi deara, ón tús, cé go luann an chúirt a rinne an tarchur Airteagal 35(10) de RGCS mar bhonn leis an sárú a bhaineann leis an bhforas neamhbhailíochta atá ann faoi láthair, tugann na tásca a sholáthraítear san ordú tarchuir le fios go bhfuil an foras sin bunaithe i ndáiríre ar shárú Airteagal 35(1) RGCS. Is leis an bhfhoráil dheireanach úd a chuirtear rialaitheoirí sonraí, mar a shainmhínítear in Airteagal 4(7) de RGCS, faoin oibleagáid measúnú tionchair a dhéanamh i gcás ina bhfuil ardriosca ann do chearta agus do shaoirsí daoine nádúrtha. Dar leis an gcúirt a rinne an tarchur, is í an oibleagáid sin a raibh feidhm aici maidir le reachtas an Aontais agus Rialachán 2019/1157 á ghlacadh agus ar léir, dar leis an gcúirt chéanna, nár comhlíonadh.
115.
Ina theannta sin, ba cheart a thabhairt faoi deara gur gníomhartha reachtaíochta tánaistí iad RGCS agus Rialachán 2019/1157 a bhfuil an rangú céanna acu, in ordlathas fhoinsí dhlí an Aontais. Is éard atá i gceist leis sin, murab ionann agus an méid a léiríonn an chúirt a rinne an tarchur ina ceist, nach féidir RGCS a mheas mar “dhlí is airde céim” i gcomparáid le Rialachán 2019/1157. I ndáil leis sin, leanann sé, go bunúsach, ó chásdlí na Cúirte, mura bhfuil foráil i ngníomh reachtaíochta tánaistí lena dtugtar tosaíocht go sainráite ar reachtaíocht eile, nach féidir bailíocht an dara ceann a mheas i bhfianaise an dara ceann. Sa chás sin, ní gá ach a áirithiú go gcuirfear gach ceann de na gníomhartha sin i bhfeidhm ar bhealach atá comhoiriúnach leis an gceann eile agus lena gcumasaítear iad a chur i bhfeidhm go comhsheasmhach. (
86
)
116.
Maidir le Rialachán 2019/1157, feictear dom go mbunaítear leis an Rialachán sin naisc fhollasacha le RGCS, go háirithe in Airteagal 11 de, i ndáil le sonraí pearsanta a chosaint. Is léir ón bhforáil sin, ar cheart í a léamh i bhfianaise aithrisí 40, 41 agus 43 den Rialachán céanna, go bhfuil feidhm ag RGCS maidir leis na sonraí pearsanta atá le próiseáil i gcomhthéacs chur i bhfeidhm Rialachán 2019/1157. Go sonrach, leanann sé as Airteagal 11(2) den Rialachán sin nach mór a mheas gurb iad na húdaráis atá freagrach as cártaí aitheantais a eisiúint an rialaitheoir dá dtagraítear in Airteagal 4(7) RGCS agus nach mór dóibh a bheith freagrach as sonraí pearsanta a phróiseáil. Thairis sin, le hAirteagal 11(3) de Rialachán 2019/1157 cuirtear iallach ar na Ballstáit a áirithiú gur féidir le húdaráis mhaoirseachta a gcúraimí dá dtagraítear in RGCS a fheidhmiú go hiomlán, lena n-áirítear, mar shampla, rochtain ar na sonraí pearsanta uile chomh maith le rochtain ar aon áitreabh nó ar aon trealamh próiseála sonraí de chuid na n-údarás inniúil.
117.
Leanann sé as Rialachán 2019/1157 gur féidir oibleagáidí a fhorchur ar chomhlachtaí náisiúnta agus ar údaráis inniúla le RGCS agus Rialachán 2019/1157 á chur chun feidhme. Ghéill institiúidí an Aontais agus na rialtais a dhéanann idirghabháil os comhair na Cúirte don argóint sin. É sin ráite, níl sé sin mar thoradh ar RGCS tráth ar bith go bhfuil an oibleagáid measúnú tionchair a dhéanamh, mar a fhoráiltear dó in Airteagal 35(1) de, ina ceangal ar reachtas an Aontais, ná ní bhunaítear leis an bhforáil sin aon chritéar ar cheart, mar shampla, bailíocht noirm dlí thánaistigh eile de chuid an Aontais Eorpaigh a mheasúnú ina leith.
118.
I bhfianaise an mhéid sin roimhe seo, chinnfinn, dá bhrí sin, nach bhfuil feidhm ag Airteagal 35(1) RGCS maidir le reachtas an Aontais le linn norm dlí thánaistigh a ghlacadh agus, ar an gcúis sin, nach féidir a mheas go sáraíonn an próiseas reachtach as ar tháinig glacadh Rialachán 2019/1157 agus, go háirithe, Airteagal 3(5) de, an ceanglas maidir le measúnú tionchair a dhéanamh.
119.
Eascraíonn sé as na breithnithe roimhe seo nár cheart go gcuirfeadh an tríú foras a d’ardaigh an chúirt a rinne an tarchur ar an gCúirt a dhearbhú go bhfuil Rialachán 2019/1157 neamhbhailí.
120.
Níor nochtadh le scrúdú na ceiste a tharchuir an chúirt a rinne an tarchur aon toisc a dhéanfadh difear do bhailíocht Rialachán 2019/1157 agus, go háirithe, do bhailíocht Airteagal 3(5) de.
V. Conclúid
121.
I bhfianaise na mbreithnithe sin roimhe seo, molaim go bhfreagróidh an Chúirt an cheist a tharchuir Verwaltungsgericht Wiesbaden (an Chúirt Riaracháin, Wiesbaden, an Ghearmáin) mar a leanas:
“Níor nochtadh le scrúdú na ceiste a tharchuir an chúirt a rinne an tarchur aon toisc a dhéanfadh difear do bhailíocht Rialachán 2019/1157 agus, go háirithe, do bhailíocht Airteagal 3(5) de.”
(
1
)	Teanga an cháis: an Béarla.
(
2
)	Rialachán (AE) 2019/1157 ó Pharlaimint na hEorpa agus ón gComhairle an 20 Meitheamh 2016 maidir le neartú a dhéanamh ar shlándáil chártaí aitheantais shaoránaigh an Aontais agus doiciméad cónaithe arna n-eisiúint do shaoránaigh an Aontais agus baill dá dteaghlaigh a fheidhmíonn a gceart chun saorghluaiseachta (IO 2019 L 188, lch. 67) (“Rialachán 2019/1157”).
(
3
)	Tá an oibleagáid sin infheidhme ón 2 Lúnasa 2021. Féach Airteagal 16 de Rialachán 2019/1157.
(
4
)	Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (an Rialachán Ginearálta maidir le Cosaint Sonraí) (IO 2016 L 119, lch. 1) (“RGCS”).
(
5
)	Breithiúnas an 17 Deireadh Fómhair 2013, Schwarz (C-291/12, EU:C:2013:670) (“an breithiúnas in Schwarz”).
(
6
)	Rialachán (CE) Uimh. 2252/2004 ón gComhairle an 13 Nollaig 2004 maidir le caighdeáin do ghnéithe slándála agus do bhithmhéadracht i bpasanna agus i ndoiciméid taistil arna n-eisiúint ag Ballstáit (IO 2004 L 385, lch. 1) (“Rialachán Uimh. 2252/2004”).
(
7
)	Tá dlúthbhaint ag an gcás seo freisin le Cás C‑280/22, Kinderrechtencoalitie Vlaanderen agus Liga voor Mensenrechten, atá ar feitheamh os comhair na Cúirte.
(
8
)	Treoir 2004/38/CE ó Pharlaimint na hEorpa agus ón gComhairle an 29 Aibreán 2004 maidir le ceart shaoránaigh an Aontais agus bhaill a dteaghlaigh aistriú agus cur fúthu faoi shaoirse laistigh de chríoch na mBallstát lena leasaítear Rialachán (CEE) Uimh. 1612/68 agus lena n-aisghairtear Treoracha 64/221/CEE, 68/360/CEE, 72/194/CEE, 73/148/CEE, 75/34/CEE, 75/35/CEE, 90/364/CEE, 90/365/CEE agus 93/96/CEE (IO 2004 L 158, lch. 77), arna leasú (“Treoir 2004/38”).
(
9
)	Cinneadh Cur Chun Feidhme ón gCoimisiún an 30 Samhain 2018, lena leagtar síos sonraíochtaí teicniúla maidir le formáid aonfhoirmeach le haghaidh ceadanna cónaithe do náisiúnaigh tríú tír agus lena n-aisghairtear Cinneadh C(2002)3069 (C(2018) 7767 final). (“Cinneadh ón gCoimisiún C(2018) 7767”).
(
10
)	Acht an 18 Meitheamh 2009 (BGBl. I lch. 1346), arna leasú go deireanach le hAirteagal 2 d’Ionstraim an 5 Iúil 2021 (BGBl. I lch. 2281) (“an PAuswG”).
(
11
)	Tuairim 7/2018 ón Maoirseoir Eorpach ar Chosaint Sonraí, an 10 Lúnasa 2018, maidir leis an Togra le haghaidh Rialachán maidir le neartú a dhéanamh ar shlándáil chártaí aitheantais shaoránaigh an Aontais agus doiciméad eile (IO 2018 C 338, lch. 22) (“Tuairim 7/2018 ó MECS”).
(
12
)	Breithiúnas an 3 Nollaig 2019, Poblacht na Seice v an Pharlaimint agus an Chomhairle (C-482/17, EU:C:2019:1035, mír 31 agus an cásdlí dá dtagraítear).
(
13
)	Ibid. (mír 32 agus an cásdlí dá dtagraítear).
(
14
)	An breithiúnas in Schwarz, mír 20.
(
15
)	Chuige sin, féach breithiúnas an 18 Nollaig 2014, an Ríocht Aontaithe v an Chomhairle (C-81/13, EU:C:2014:2449, míreanna 35 agus 36 agus an cásdlí dá dtagraítear).
(
16
)	Féach freisin Aithris 46 de Rialachán (AE) 2019/1157.
(
17
)	Luaitear san aithris sin freisin gur céimeanna tábhachtacha iad íoschaighdeáin slándála a bhunú agus sonraí bithmhéadracha a chomhtháthú ar chártaí aitheantais chun a n-úsáid san Aontas a dhéanamh níos sláine agus chun a chur ar chumas shaoránaigh an Aontais lántairbhe a bhaint as a gcearta chun saorghluaiseachta.
(
18
)	Féach, chuige sin, an Togra le haghaidh Rialachán ó Pharlaimint na hEorpa agus ón gComhairle maidir le neartú a dhéanamh ar shlándáil chártaí aitheantais shaoránaigh an Aontais agus doiciméad cónaithe arna n-eisiúint do shaoránaigh an Aontais agus baill dá dteaghlaigh a fheidhmíonn a gceart chun saorghluaiseachta (COM(2018) 212 final), leathanach 4 (“an togra ón gCoimisiún le haghaidh rialachán”).
(
19
)	Le haghaidh creat coincheapúil de chuspóirí ginearálta agus sonracha an togra ón gCoimisiún le haghaidh rialacháin, féach Doiciméad Inmheánach Oibre de chuid an Choimisiúin – Measúnú Tionchair, an 17 Aibreán 2018 (SWD(2018) 110 final), leathanach 24 (“Measúnú Tionchair an Choimisiúin”).
(
20
)	Féach aithris 28 de Rialachán (AE) 2019/1157.
(
21
)	Breithiúnas an 17 Feabhra 2005, Oulane (C-215/03, EU:C:2005:95, mír 22).
(
22
)	Féach freisin Airteagal 8(3) de Threoir 2004/38, faoin gceannteideal “Foirmiúlachtaí riaracháin do shaoránaigh an Aontais”.
(
23
)	Féach Airteagal 35 de Threoir 2004/38.
(
24
)	Mar is amhlaidh, mar shampla, maidir le Ballstáit amhail Éire, ina bhfuil seiceálacha ag teorainneacha inmheánacha fós i bhfeidhm, nó maidir le rialú teorann ag teorainneacha inmheánacha a athbhunú ar bhonn sealadach de bhun Airteagal 23 et seq. de Rialachán (AE) 2016/399 ó Pharlaimint na hEorpa agus ón gComhairle an 9 Márta 2016 maidir le Cód an Aontais maidir leis na rialacha lena rialaítear gluaiseacht daoine thar theorainneacha (Cód Teorainneacha Schengen) (IO 2016 L 77, lch. 1), arna leasú.
(
25
)	Féach mír 47 den Tuairim seo.
(
26
)	Luaitear tuilleadh buntáistí do chearta daonlathacha Eorpacha agus don tionscnamh ó na saoránaigh i measúnú tionchair an Choimisiúin (mír 6.1).
(
27
)	Féach, chuige sin, an abairt dheireanach d’aithris 15 de Rialachán 2019/1157, agus aithris 28 den Rialachán sin, ina luaitear, mar a cuireadh in iúl cheana, go gcabhraíonn an dá chineál beart leis na Ballstáit, ar thaobh amháin, brath ar bharántúlacht na ndoiciméad sin agus, ar an taobh eile, ráthaíochtaí leordhóthanacha a thabhairt d’údaráis phoiblí agus d’eintitis phríobháideacha ionas gur féidir leo brath orthu nuair a úsáideann saoránaigh an Aontais iad chun críocha aitheantais.
(
28
)	Féach, chuige sin, breithiúnas an 16 Aibreán 2015, Willems agus páirtithe eile (C-446/12 go C-449/12, EU:C:2015:238, mír 39).
(
29
)	Doiciméad Inmheánach Oibre de chuid an Choimisiúin – Measúnú Tionchair, an 17 Aibreán 2018, dá dtagraítear i bhfonóta 19 thuas.
(
30
)	Féach measúnú tionchair an Choimisiúin (mír 1.1), ina luaitear go bhfuil cónaí ar níos mó ná 15 mhilliún saoránach de chuid an Aontais i mBallstát eile agus go bhfuil níos mó ná 11 mhilliún saoránach ag obair i mBallstát eile, chomh maith leis an iliomad mic léinn a bhogann ar fud an Aontais Eorpaigh chun críoch oideachais agus oiliúna.
(
31
)	Measúnú tionchair an Choimisiúin, mír 1.2 agus Iarscríbhinn 5.
(
32
)	Measúnú tionchair an Choimisiúin, mír 2.1 agus figiúr 2.1.
(
33
)	Measúnú tionchair an Choimisiúin, mír 2.2.
(
34
)	Féach, inter alia agus chuige sin, breithiúnas an 22 Meitheamh 2017, E.ON Biofor Sverige (C-549/15, EU:C:2017:490, mír 50 agus an cásdlí dá dtagraítear).
(
35
)	Féach, inter alia, breithiúnas an 11 Meitheamh 2014, an Coimisiún v an Chomhairle (C-377/12, EU:C:2014:1903, mír 34).
(
36
)	De réir mar a thugann Rialtas na Spáinne faoi deara, bhí glacadh Rialachán 2019/1157 mar chuid den chuspóir slándáil doiciméad taistil a fheabhsú, go háirithe tar éis leasú a dhéanamh ar Chód Teorainneacha Schengen, lenar tugadh isteach an oibleagáid gach duine agus a ndoiciméid taistil a sheiceáil go córasach – beag beann ar náisiúntacht an tsealbhóra – i gCóras Faisnéise Schengen (SIS) agus i mbunachar sonraí i ndáil le Doiciméid Taistil atá Goidte nó Caillte (SLTD). Féach chuige sin, Rialachán (AE) 2017/458 ó Pharlaimint na hEorpa agus ón gComhairle an 15 Márta 2017, lena leasaítear Rialachán (AE) 2016/399 a mhéid a bhaineann le hathneartú seiceálacha sna bunachair sonraí ábhartha ag teorainneacha seachtracha (IO 2017 L 74, lch. 1). Féach freisin measúnú tionchair an Choimisiúin, mír 1.2 (leathanach 5).
(
37
)	Féach, inter alia, breithiúnas an 20 Samhain 2018, an Coimisiún v an Chomhairle (AMP Antarctique) (C-626/15 agus C-659/16, EU:C:2018:925, mír 77 agus an cásdlí dá dtagraítear).
(
38
)	Féach, chuige sin, breithiúnas an 20 Bealtaine 2010, Zanotti (C-56/09, EU:C:2010:288).
(
39
)	Ibid. (mír 24 agus an cásdlí dá dtagraítear).
(
40
)	Féach Airteagal 4b Rialachán (CE) Uimh. 1030/2002 ón gComhairle an 13 Meitheamh 2002 lena leagtar síos formáid aonfhoirmeach le haghaidh ceadanna cónaithe do náisiúnaigh tríú tír (IO 2002 L 157, lch. 1).
(
41
)	Féach Breithiúnas Schwarz (mír 25), agus breithiúnas an 8 Aibreán 2014, Digital Rights Ireland agus páirtithe eile (C-293/12 agus C-594/12, EU:C:2014:238, mír 29). I gcomparáid le Tuairim an Abhcóide Ghinearálta Cruz Villalón i gCásanna Uamtha Digital Rights Ireland agus páirtithe eile (C-293/12 agus C-594/12, EU:C:2013:845, mír 64), ina áitíonn sé, i gcás sonraí pearsanta nach mbaineann leis an saol príobháideach, nár cheart feidhm a bheith ach ag Airteagal 8 den Chairt.
(
42
)	Breithiúnas an 3 Deireadh Fómhair 2019, A agus páirtithe eile (C-70/18, EU:C:2019:823, mír 54 agus an cásdlí dá dtagraítear).
(
43
)	Ibid. (mír 55 agus an cásdlí dá dtagraítear). Féach freisin measúnú tionchair an Choimisiúin, mír 6.1 (leathanaigh 34 agus 35), ina gcuirtear in iúl gur gá sonraí bithmhéadracha a chriptiú agus, chun na críche sin, gur gá eochracha cripteagrafacha a mhalartú leis na seirbhísí sonracha – eadhon gardaí teorann agus póilíní.
(
44
)	Breithiúnas Schwarz (míreanna 24 go 30).
(
45
)	Ní mór an ghabháil sin a dhéanamh i gcomhréir leis na sonraíochtaí teicniúla a bunaíodh le Cinneadh C(2018) 7767 ón gCoimisiún, dá dtagraítear i bhfonóta 9 thuas.
(
46
)	Féach, maidir le cineál sainordaitheach na gcártaí aitheantais náisiúnta i bPoblacht Chónaidhme na Gearmáine, Mír 1(1) de PAuswG, a luaitear i mír 14 den Tuairim seo.
(
47
)	Breithiúnas Schwarz (mír 33 agus an cásdlí dá dtagraítear).
(
48
)	Ibid. (mír 34). Féach freisin breithiúnas an 8 Aibreán 2014, Digital Rights Ireland agus páirtithe eile (C-293/12 agus C-594/12, EU:C:2014:238, mír 38).
(
49
)	Féach Mír 5(9) de PAuswG, mar a leagtar amach i mír 15 den Tuairim seo.
(
50
)	Féach míreanna 97 go 107 den Tuairim seo.
(
51
)	Féacha míreanna 33 go 37 den Tuairim seo.
(
52
)	Féach freisin measúnú tionchair an Choimisiúin, mír 6.1 (leathanach 34), ina luaitear freisin go mbeidh tionchar dearfach ag atreisiú ghnéithe slándála na gcártaí aitheantais náisiúnta ar fheidhmiú na gceart polaitiúil bunúsach (Airteagail 39 agus 40 den Chairt) chomh maith le feidhmiú an chirt chun achainí a dhéanamh (Airteagal 44 den Chairt).
(
53
)	Breithiúnas Schwarz (mír 36).
(
54
)	Féach breithiúnas an 8 Aibreán 2014, Digital Rights Ireland agus páirtithe eile (C-293/12 agus C-594/12, EU:C:2014:238, mír 46 agus an cásdlí dá dtagraítear).
(
55
)	Ibid. (mír 47). Féach freisin maidir le hAirteagal 8 de CECD, ECtHR., S. and Marper
v. the
United Kingdom [GC], Uimh. 30562/04 agus 30566/04, § 102, ECHR 2008-V.
(
56
)	Breithiúnas Schwarz (mír 48).
(
57
)	Ibid.
(
58
)	Féach Tuairim 7/2018 ó MECS (leathanach 3).
(
59
)	Féach, chuige sin, breithiúnas Schwarz (mír 41).
(
60
)	Níl na méarloirg chéanna ag beirt, ní fiú ag cúpla comhionann. Ná ní athraíonn méarloirg, fiú mar gheall ar aois, ach amháin má scriostar an ciseal domhain nó an “bonnchiseal” d’aon ghnó trí mháinliacht phlaisteach. Tá trí phríomhphatrún méarloirg, ar a dtugtar áirsí, lúba agus duail. Déanann cruth, méid, líon agus leagan amach na mionsonraí sna patrúin sin gach méarlorg uathúil. Féach, chuige sin, https://www.interpol.int/How-we-work/Forensics/Fingerprints.
(
61
)	Féach, chuige sin, aithris 28 de Rialachán 2019/1157, dá dtagraítear i bhfonóta 27 den Tuairim seo.
(
62
)	Mar a chuir mé in iúl cheana sa Tuairim seo, bunaítear le dlí an Aontais cheana féin, chun críocha comhchosúla, caighdeáin maidir le gnéithe slándála agus bithmhéadracht i bpasanna agus i ndoiciméid taistil arna n-eisiúint ag na Ballstáit (Rialachán Uimh. 2252/2004), agus formáidí aonfhoirmeacha le haghaidh víosaí (Rialachán Uimh. 1683/95 (IO 1995 L 164, lch. 1)) agus ceadanna cónaithe do náisiúnaigh tríú tír (Rialachán Uimh. 1030/2002), lena gcuirtear le cur chuige comhleanúnach ó reachtas an Aontais Eorpaigh.
(
63
)	Breithiúnas Schwarz (mír 43 agus mír 44), inar mheas an Chúirt freisin, go bunúsach, cé go bhfuil sé fíor go bhféadfadh sé a bheith mar thoradh ar mhéarloirg a úsáid mar mhodh chun céannacht a fhionnadh, ar bhonn eisceachtúil, go dtarraingeodh neamhréir maidir le sonraí bithmhéadracha an tsealbhóra aird na n-údarás inniúil ar an duine lena mbaineann de ghnáth agus go ndéanfar seiceáil níos mionsonraithe ar an duine sin chun a chéannacht nó a céannacht a shuíomh go cinntitheach.
(
64
)	Féach Airteagal 5 de Rialachán 2019/1157, lena bhforáiltear nach mór do chártaí aitheantais nach gcomhlíonann na ceanglais a leagtar amach in Airteagal 3 den Rialachán sin scor de bheith bailí ar dhul in éag dóibh nó faoin 3 Lúnasa 2031, cibé acu is luaithe.
(
65
)	Féach measúnú tionchair an Choimisiúin, míreanna 5.2 agus 6.1 agus tábla 6.1, ina dtagraítear do ‘Rogha ID 1’. Áirítear leis an rogha sin formáid ina bhfuil roinnt gnéithe coiteanna amhail an fhaisnéis ar an gcárta agus na híosghnéithe slándála lena gcuirtear san áireamh Doic. 9303 ICAO agus slis lena n-áirítear íomhá éigeantach den aghaidh.
(
66
)	Breithiúnas Schwarz (mír 48).
(
67
)	Ibid. (mír 49).
(
68
)	Trí úsáid a bhaint as córais EasyPass, mar shampla. Féach, i ndáil leis sin, Rialachán (AE) 2017/2225 ó Pharlaimint na hEorpa agus ón gComhairle an 30 Samhain 2017 lena leasaítear Rialachán (AE) 2016/399 maidir le húsáid an Chórais Dul Isteach/Imeachta (IO 2017 L 327, lch. 1).
(
69
)	Féach measúnú tionchair an Choimisiúin, mír 7.1 (leathanach 49), ina mbaintear de thátal as, tar éis comparáid a dhéanamh idir na roghanna éagsúla ó thaobh éifeachtachta de, go bhfuil íomhá den aghaidh agus dhá mhéarloirg níos éifeachtaí chun na cuspóirí sonracha a bhaint amach, mar atá calaois doiciméad a laghdú agus fíordheimhniú doiciméad a fheabhsú. Féach freisin mír 7.4 (leathanach 56) den doiciméad céanna sin, ina sonraítear, chun feabhas a chur ar ghlacadh cártaí aitheantais náisiúnta agus, dá bhrí sin, chun cuspóir na saorghluaiseachta a éascú, gurb é an rogha is fearr íomhá den aghaidh agus dhá mhéarlorg a chomhcheangal leis an gceanglas íomhá den aghaidh aonair a bheith ann.
(
70
)	Maltoni, D., agus daoine eile, “Handbook of fingerprint Recognition”, Springer, 2ú heagrán, 2009, lch. 53.
(
71
)	Os a choinne sin, tá ionstraimí seasta ag na Ballstáit maidir le hidir-inoibritheacht na n-aitheantóirí bithmhéadracha lena mbaineann Rialachán 2019/1157. Féach, chuige sin, Airteagal 3(6) den Rialachán sin agus Cinneadh C(2018) 7767 ón gCoimisiún.
(
72
)	Féach aithris 23 de Rialachán (AE) 2019/1157.
(
73
)	“Doiciméid taistil atá meaisín-inléite”, DOC 9303, 8ú heagrán, ICAO, 2021 (Cuid 9, Caibidil 4).
(
74
)	Is féidir fiú 10 gcinn de mhéarloirg a mheas a bheith comhréireach. Féach, chuige sin, breithiúnas an 3 Deireadh Fómhair 2019, A agus páirtithe eile (C-70/18, EU:C:2019:823, mír 58).
(
75
)	Féach breithiúnas Schwarz, (mír 55). Féach freisin breithiúnas na Cúirte Eorpaí um Chearta an Duine H.R., S. and Marper
v. the United Kingdom [GC], Uimh. 30562/04 agus 30566/04, § 103, ECHR 2008-V.
(
76
)	Breithiúnas an 8 Aibreán 2014, Digital Rights Ireland agus páirtithe eile (C-293/12 agus C-594/12, EU:C:2014:238, mír 54
et seq.).
(
77
)	Féach freisin aithris 22 de Rialachán 2019/1157.
(
78
)	Arna ghlacadh ag Comhthionól Ginearálta na Náisiún Aontaithe ina rún 44/25 an 20 Samhain 1989; tháinig sé i bhfeidhm an 2 Meán Fómhair 1990.
(
79
)	Féach, go háirithe, Iarscríbhinn III a ghabhann le Cinneadh C(2018) 7767 ón gCoimisiún, mír 5, faoin gceannteideal “Slándáil agus saincheisteanna sláine sonraí”.
(
80
)	Féach Airteagal 11(7) de Rialachán 2019/1157, lena gceanglaítear freisin nach mór do na Ballstáit liosta de na húdaráis inniúla a bhfuil rochtain acu ar na sonraí bithmhéadracha a chur in iúl don Choimisiún gach bliain. Ní mór don Choimisiún tiomsú de na liostaí náisiúnta sin a fhoilsiú ar líne.
(
81
)	Féach aithris 19 de Rialachán (AE) 2019/1157. Féach freisin Airteagal 4(3) de Rialachán Uimh. 2252/2004 lena mbunaítear an úsáid theoranta chéanna le haghaidh pasanna agus doiciméid taistil.
(
82
)	Mar a mhínigh an Coimisiún le linn na héisteachta, leanann sé as Cinneadh C(2018) 7767 ón gCoimisiún, chun an críochfort a fhíordheimhniú, go seolann an meaisín léitheoireachta a údarú léimh i bhfoirm deimhnithe digiteacha éagsúla chuig slis an chárta aitheantais. Dá bhrí sin, is féidir leis an tslis ar an gcárta aitheantais barántúlacht an deimhnithe teirminéil a sheiceáil. Ciallaíonn sé sin i ndáiríre nach féidir ach leis na húdaráis inniúla a liostaítear in Airteagal 11(7) de Rialachán 2019/1157 rochtain a fháil ar shonraí bithmhéadracha agus nach féidir le haon údarás ná duine eile.
(
83
)	Féach Comhad Idirinstitiúideach an 22 Feabhra 2019, ina ndearbhaítear “go gcoimeádtar príomheilimintí uile shainordú caibidlíochta na Comhairle sa téacs comhréitigh, go háirithe: […] cumas na mBallstát bunachair sonraí bhithmhéadracha a bhunú agus a chothabháil i gcomhréir leis an reachtaíocht náisiúnta”, ar fáil ag https://data.consilium.europa.eu/doc/document/ST‑6412-2019-INIT/en/pdf.
(
84
)	Féach freisin, i ndáil leis sin, measúnú tionchair an Choimisiúin, mír 6 (leathanaigh 33 agus 35), ina luaitear “nach gcuirfidh aon ní sna tionscnaimh sin bunús dlí ar fáil chun sonraí arna mbailiú a stóráil go láraithe […] nó chun sonraí den sórt sin a úsáid chun críocha eile seachas barántúlacht an doiciméid agus céannacht an tsealbhóra a fhíorú […]”, agus “nach mór aon chur chun feidhme a bheith i gcomhréir le dlí an Aontais agus leis na cearta bunúsacha a chosnaítear leis”.
(
85
)	Féach fonóta 11 thuas.
(
86
)	Féach, chuige sin, breithiúnas an 28 Meitheamh 2012, an Coimisiún v Éditions Odile Jacob (C-404/10 P, EU:C:2012:393, mír 110), agus an 29 Meitheamh 2010, an Coimisiún v Bavarian Lager (C-28/08 P, EU:C:2010:378, mír 56). Féach freisin Tuairim an Abhcóide Ghinearálta Pitruzzella i gCásanna Uamtha Luxembourg Business Registers (C-37/20 agus C-601/20, EU:C:2022:43, mír 66).